IMPULS Tutin i AŽC o primeni Zakona o sprečavanju nasilja u porodici - Autonomni ženski centar\nIMPULS Tutin i AŽC o primeni Zakona o sprečavanju nasilja u porodici\nŽenska nevladina organizacija IMPULS iz Tutina organizovala je okrugli sto pod nazivom „Primena Zakona o sprečavanju nasilja u porodici“, u saradnji sa Autonomnim ženskim centrom iz Beograda, i uz podršku OEBS Misije u Srbiji.\nNa okruglom stolu aktivno učešće uzeli su predstavnici svih relevantnih institucija, uključujući i predstavnika Osnovnog javnog tužilaštva iz Novog Pazara, koje predsedava grupom za koordinaciji i saradnju. U živoj i konstruktivnoj diskusiji između predstavnika Osnovnog javnog tužilaštva, lokalnog Centra za socijalni rad, Doma zdravlja, predstavnica svih osnovnih i srednjh škola, uz prisutsvo predstavnika Opštine Tutin i OSCE misije, kao i lokalnih medija, istaknute su pozitivne promene nakon nešto više od godinu dana od početka primene Zakona o sprečavanju nasilja u porodici. To uključuje pozitivna iskustva u razmeni informacija i planiranju zaštite, stabilizaciju broja prijava nasilja i pad broja krivičnih prijava, što bi mogao biti prvi pokazatelj efekata preventivnog delovanja.\nRazgovaralo se i o izazovima u primeni Zakona i bavljenju problemom nasilja u porodičnom kontekstu koji potiču od specifičnih sredinskih uslova, a koji posebno otežavaju situaciju ženama koje žive na selu, u višegeneracijskim poodicama i koje su ekonomski zavisne. Stručnjaci su razmenjivali sugestije za rešavanje teškoća koje se tiču dokumentovanja nasilja i specijalizovanih procena, posebno psihijatrijski.\nPredstavnice škole su istakle povezanost između vršnjačkog nasilja u školama i nasilja u porodici, i naglasile uspešnu saradnju sa Centrom za socijalni rad, ali i posvećenost školskih Timova za zaštitu učenika od zlostavljanja. Takođe, naglašena je važnost preventivnih aktivnosti sa decom od najranijeg uzrasta i pohvaljena saradnja u okviru projekta koji se realizuje u srednjim školama u saradnji sa IMPULS-om i AŽC.\nTanja Ignjatović iz AŽC je izvestila o primeni i izazovima u primeni Zakona na teritoriji cele države, a Dijana Malbaša je informisala o iskustvu u učešću žrtava nasilja i AŽC na sastancima grupe za koordinaciju i saradnju.\nZaključeno je da su ovakvi susreti stručnjaka, uz otvorenost za razgovor o teškoćama i traženje rešenja, važni i da bi ih trebalo redovno održavati. Svi učesnici/-e su istakli značaj IMPULS-a u pokretanju važnih tema u zajednici i motivisanju stručnjaka da razvijaju saradničke odnose usmerena na rešavanju problema građanki i građana.


Udruženje građana „ŠANSA“ | servisipodrske.info\nUdruženje građana „ŠANSA“\nUdruženje građana „Šansa“ je rezultat udruživanja stručnih radnika različitih profila koji dugi niz godina sarađuju na pobolјšanju kvaliteta života ugroženih, marginalizovanih i diskriminisanih pojedinaca, porodica i grupa, i to mladih pre svega.\nPosvećeni socio-psihološko-ekonomskom razvoju, razvijamo široku mrežu partnerstava sa lokalnim, regionalnim i nacionalnim klјučnim akterima i građanima, kako bi svi zajedno, sopstvenim znanjima i iskustvima, uz korišćenje najsavremenijih dobrih praksi, kreirali društvo primereno potrebama i mogućnostima zajednice.\nSa nacionalnim akterima i inostranim partnerima „Šansa“ sarađuje u osmišlјavanju i sprovođenju javnih politika zasnovanih na argumentovanom i transparentnom javnom interesu, pri čemu su uvek prioritet legitimni interesi građana i lokalnih zajednica.\nŠansa aktivno doprinosi razvoju zajednice kroz ojačavanje ličnih i lokalnih kapaciteta - pojedinaca, organizacija, institucija i društva u celini, kako bi se oslanjajući na sopstvene snage uz pomoć novih znanja i veština uticalo na stvaranje kvalitetnijeg života i demokratsko i pravedno društvo, uz princip potpunog uvažavanja lјudskih i posebno dečijih prava.\nCilјevi udruženja su posvećeni borbi protiv eksploatacije i nejednakosti osetlјivih grupa, protiv nasilјa, za društvo bez rodne i ostalih oblika diskriminacije, ekonomskih i društvenih nejednakosti.\nSpecifični cilјevi su: psihosocijalna, ekonomska, edukativna pomoć deci, mladima i ostalim osetlјivim grupama, promocija civilnog društva i lјudskih prava, kao i saradnja i umrežavanje sa drugim nevladinim i vladinim organizacijama iz RS i inostranstva.\nKorisnici naših programa su prvenstveno mladi (osetlјive grupe, omladinska udruženja, đački parlamenti i mladi kao pojedinci zainteresovani za društveni angažman), kao i profesionalci u kontaktu sa mladima. Primarno područje delovanja je u sektoru socijalne politike u najširem, a u užem smislu reči - socijalna zaštita i omladinska politika.\nOsnovni oblik delovanja i naša ekspertiza je psihosocijalno osnaživanje i uspostavlјanje i razvijanje metodologija rada sa mladima i za mlade, kroz primenu savremenih oblika multidisciplinarnog i multisektorskog pristupa, kao i građenje kapaciteta institucija i organizacija u zajednici. Jedna smo od vodećih NVO u pogledu metodologije rada sa mladima (posebno osetlјivih grupa i to mladih u sukobu sa zakonom i u riziku).\nObaveza Šanse da učestvuje u procesu izgradnje institucionalnog i vaninstitucionalnog okvira za sprovođenje omladinske politike, proizilazi iz činjenice da smo nevladina organizacija sa nesporno najviše kapaciteta za doprinos ovom procesu na području Braničevskog okruga:\n“Šansa“ je za nešto više od četiri godine formalnog postojanja uspešno sprovela 16 projekata podržanih od strane različitih donatora;\nSvi projekti su građeni na vrlo složenim partnerstvima civilnog i vladinog sektora.\nTri projekta kojima je naša organizacija upravlјala su međuregionalnog (nacionalnog) nivoa, dva su regionalna i šest su lokalnog karaktera.\n„Šansa“ ima 21 aktivnog člana od kojih je 10-toro u starosnoj grupi mladih, kao i razgranatu mrežu stručnih saradnika i volontera širom zemlјe. Iako postojimo od 2008. godine, svoje najvažnije postignuće vidimo u sprovedenim projektima i ostvarenim rezultatima oličenim u mnoštvu pruženih usluga korisnicima i promovisanju pouzdanosti i kvaliteta rada civilnog sektora, valorizovanih stečenim poverenjem eksterne stručne, kao i najšire javnosti.\nPosebno izdvajamo savetodavnu, socijalno edukativnu uslugu iz oblasti socijalne zaštite, pod nazivom Sociorehabilitacioni klub za decu i mlade, za koju je naša organizacija pružalac usluge od 2008. u partnerstvu, a od 2010. godine samostalno. Pored ostalih rezultata, u vezi ovog programa, posebno izdvajamo skoro potpuno smanjenje recidivantnog ponašanja preko 120-toro direktnih korisnika tretmana, dece i mladih sa antisocijalnim ponašanjem, počinilaca prekršaja i krivičnih dela, kao i obezbeđenje održivosti kroz Odluku o pravima u socijalnoj zaštiti i socijalnoj sigurnosti građana Grada Požarevca.


Granični prelazi u Grčkoj u blokadi – Nadlanu.com\nGranični prelazi u Grčkoj u blokadi\nObjavljeno 28. juna 2011. / 11:07:38\nU Grčkoj je danas počeo dvodnevni generaln štrajk tokom kojeg će biti obustavljen javni prevoz, zatvorene banke, bolnice će raditi sa smanjenim kapacitetima, mediji, a biće blokirani i granični prelazi na putevima i aerodromima.\nZbog štrajka grčke carinske službe, granični prelaz između Makedonije i Grčke Evzoni biće zatvoren 48 sati. U Auto-moto savezu Srbije potvrdili su da je od ponoći zatvoren granični prelaz Evzoni, granica će moći da se pređe samo peške.\nPreporuka je da se u Grčku putuje preko Bugarske.\nMakedonski mediji javljaju da na graničnim prelazima za sada nema podužeg čekanja. Isto saopštava i grčka strana, mada je najavljeno da će prelazi biti povremeno prekidani za putnička vozila na prelazu Bogorodica, kao i zastoji za transportna vozila i autobuse.\nNa prelazima Dorjan i Medžitlija situacija je ista, mada su grčki carinici najavili potpunu blokadu, za sada se saobraćaj svih vrsta vozila, ipak, odvija.\nPošto se ne isključuje mogućnost da dođe do potpune obustave rada i zatvaranja prelaza, vozačima koji nameravaju da idu u Gračku savetuje se da se prethodno informišu o stanju na graničnim prelazima, javlja Makfaks.\nGrčki aerodromi će, takođe, biti zatvoreni danas i u sredu na nekoliko časova.\nBBC javlja da se očekuje da će se na ulicama Atine danas okupiti veliki broj demonstranata.\nGrčki sindikati organizovali dvodnevni generalni štrajk zbog novog paketa mera štednje vrednog 28 milijardi evra, koji u narednih pet godina znače drastično smanjenje potrošnje, povećanje poreza i prodaju državne imovine, kako bi zemlja “ponovo stala na noge”.\nUkoliko parlament ne usvoji ove nove mere štednje, EU i Međunarodni monetarni fond neće pustiti tranšu pozajmice od 12 milijardi evra zbog čega bi u roku od nekoliko nedelja Grčka mogla da ostane bez novca.\nBEOGRAD/SKOPLJE, 28. jun 2011. (FoNet)\nKlausu u Slovačkoj nisu poklanjali penkalo\nĐakometijev crtež za 105.000 evra\nGrčka: Otkaz za 15.000 državnih službenika\nZa kvalitetniji javni sektor: Grčka otpušta 15.000 loših radnika\nDemonstracije u Atini: Tuča sindikalaca i policije u zgradi Vlade Grčke (FOTO)


Borisov: Rešenja moguća za pregovaračkim stolom\nTanjug 10. decembra 2020. 14:30\nSOFIJA – U današnjem razgovoru sa specijalnim predstavnikom vlade Severne Makedonije za Bugarsku Vladom Bučkovskim, bugarski premijer Bojko Borisov rekao je da je oduvek verovao da se rešenja mogu naći za pregovaračkim stolom.\n„Sadašnja i buduće generacije neće oprostiti ni Bugarskoj ni Republici Severnoj Makedoniji ako ne uspeju da postignu kompromis koji gleda u budućnost“, rekao je Borisov, a saopštila Vladina služba za informisanje.\nKako je prenela bugarska agencija BTA, premijer tvrdi da je za pronalaženje održivog dugoročnog rešenja za preostala nerešena bilateralna pitanja potreban pragmatičan, neposredan i dobronameran pristup koji se manifestuje u određenim akcijama. Naglasio je da je povratak strogom i nepovratnom poštovanju svih obaveza prema Ugovoru o prijateljstvu, dobrosusedstvu i saradnji iz 2017. godine od suštinskog značaja za odnos uzajamnog poverenja.\nBorisov je bio izričit da Bugarska do sada nije štedela napore za integraciju zapadnog Balkana u NATO i EU.


8 priča o prazničnim dobročinstvima koja su obeležila poslednju nedelju u ovoj godini | Giving Balkans\nIzdvojili smo samo neka od prazničnih davanja koja su obeležila poslednju nedelju u 2019. godini.\nCONVERSE donirao patike za prodavce magazina LICEULICE\nCONVERSE ove godine praznike obeležava tako što daruje one koji svoje vreme, energiju i trud ulažu u razvoj svoje lokalne zajednice i rade na poboljšanju uslova života svih njenih članova. Zbog toga su predstavnici ove kompanije posetili prostorije magazina LICEULICE i na poklon odneli patike za sve prodavce ovog magazina.\nNa ovaj način, želeli su da svakodnevno pešačenje prodavcima učine lepšim i lakšim, ali i da motivišu druge da kroz slične praznične akcije podrže one kojima neke lepe i humane ciljeve.\nCentar „Jaki mladi“, karijerni centar koji, u okviru organizacije SOS Dečija sela Srbija, podržava mlade koji su odrasli bez roditeljskog staranja i pomaže im u procesu osamostaljivanja i izlaska iz alternativne brige, organizovao je 24. decembra svoju tradicionalnu Novogodišnju tombolu, za mlade koji koriste usluge ovog Centra.\nZa 105 mladih podeljeni su paketići iznenađenja koji su sadržali kozmetiku, sredstva za ličnu higijenu, kućnu hemiju i brojne druge korisne stvari i sitnice. Mladi koji su roditelji dobili su i paketiće sa slatkišima za svoje mališane, dok su 35 mladih koji su se ove godine osamostalili obezbeđeni i dodatni paketi sa hranom.\nOrganizaciju tombole svojim donacijama podržali su: Rotary Club Beograd, PU „Spomenak“, „PU Kreativna kockica“, PU „Smartkos“, Mondelez, Eurobank, hotel Hyatt Regency Belgrade i mCloud.\nKompanija NIS obezbedila paketiće za decu bez roditeljskog staranja\nZaposleni u kompaniji NIS pripremili su 258 novogodišnjih paketića za mališane bez roditeljskog staranja, iz domova „Kolevka“ u Subotici, „Jefimija“ u Kruševcu, „Stanko Paunović“ u Negotinu, „Spomenak“ u Pančevu i „Duško Radović“ u Nišu.\nAkciju su podržali i prvotimci Košarkaškog kluba „Partizan“ - Stefan Birčević, Rade Zagorac, Ognjen Jaramaz, Novica Veličković, kao i predsednik kluba KK „Partizan“ Ostoja Mijailović, koji su se pridružili NIS-ovim volonterima u pripremi unikatnih poklona.\nOve godine, svako dete dobiće poklon prema sopstvenoj želji, za koje su volonteri NIS-a saznali kroz kreativne radionice pod nazivom „Nacrtaj svoj paketić želja“, na kojima su mališani kroz glumu, crtanje, pevanje i recitovanje poželeli lutke, knjige, autiće, bicikle, slušalice. Za svako dete napisana je i personalizovana čestitka sa porukom i lepim željama.\nU nedelju, 29. decembra, Yugoverse organizuje akciju pod nazivom „Yugoverse Nova godina“, sa ciljem prikupljanja paketića za decu u Centru za zaštitu dece i odojčadi Zvečanska.\nTim povodom, u nedelju će specijalno okićeni i lampicama ukrašeni Jugići, Fiće i Stojadini prodefilovati ulicama Beograda i potom se, na dve lokacije u gradu, parkirati radi prikupljanja donacija, fotografisanja i druženja.\nYugoverse ekipa krenuće sa Novog Beograda oko 6 popodne, sa prvom stanicom na platou ispred Muzeja Jugoslavije na Dedinju. Prikupljanje donacija i druženje na platou trajaće od 18:30 do 19:30.\nKolona zatim kreće kroz grad prema Novom Beogradu, prolazeći kroz centar grada, preko Slavije, Terazija, i Brankovog mosta, nazad do Novog Beograda, gde je sledeća stanica – Štark Arena (Sever). Prikupljanje donacija i druženje na parkingu ispred Štark Arenetrajaće od 20:30 do 21:30.\nSvi koji to budu želeli moći će na ovim lokacijama da podrže akciju donacijom slatkiša, paketića, novca, igračaka, knjiga, školskog pribora i garderobe.\nZa sve koji budu želeli da i sami iskuse osećaj vožnje oldtajmera biće organizovane test-vožnje. Zauzvrat je potrebno samo donirati iznos po izboru u kutiju za donacije.\nUniCredit banka pokrenula akciju #vaznomije\nU okviru zimskih gradova: Winterville u Mostaru i Ice Garden u Sarajevu i možete pronaći kutak UniCredit banke u kome se nalazi i novogodišnji okvir za fotografisanje. Za svaku fotografiju koju, tokom ovih prazničnih dana, napravite u ovom okviru i podelite na društvenim mrežama uz hešteg #važnomije, UniCredit banka će donirati 1 KM za pomoć radu Narodnim kuhinjama širom Bosne i Hercegovine.\nKako navode iz ove banke, akcija se sprovodi sa ciljem podizanja svesti o potrebi za poboljšanjem položaja socijalno i ekonomski najugroženijih osoba u BiH.\nAkcija „Jedan paketić za jedan osmijeh“\nZaposleni Addiko banke u Sarajevu i Banja Luci devetu godinu za redom sprovode akciju “Jedan paketić za jedan osmijeh“, sa sa ciljem da bolesnim i socijalno ugroženim deci i mladima ulepšaju praznične dane.\nU okviru akcije, zaposleni prikupljaju novac, od koga se kupuju novogodišnji paketići koji će biti podeljeni deci i mladima u Zenici, Gračanici, Sarajevu, Banjaluci i još nekoliko gradova u BiH.\nProšle godine podeljeno je 300 paketića, a namera je da se ove godine taj broj premaši.\nHumanitarna prodaja prazničnih lampiona\nU okviru humanitarne akcije "Šibenik daruje" organizovana je prodaja lampiona i njihovo puštanje u nebo.\nAkciju, koja je tradicionalno organizoavana na Badnji dan, 24. decembra podržao je veliki broj građana, a prikupljena sredstva namenjena su za potrebe lečenja Jelene Vukšić iz Danila, koja je zbog distrofije mišića osam godina u invalidskim kolicima. Deo sredstava namenjen je i za podršku ekonomski ugroženim porodicama iz Šibenika.\nNovogodišnja donacija za Udruženje „Puževa kućica“\nKompanija „Beppler&Jacobson Montenegro“ uručila je i ove godine donaciju i novogodišnje paketiće budvanskom Udruženju „Puževa kućica” koje podržava decu i mlade sa smetnjama u razvoju.\nSaradnja između kompanije „Beppler&Jacobson Montenegro“ i „Puževe kućice“ traje od 2015. godine, od kada kompanija na godišnjem nivou, kroz različite donacije podržava rad udruženja.\nPored novogodišnjih paketića za 42 dece, kompanija je ove godine organizovala i novogodišnju predstavu, koja je posebno obradovala mališane.\nUkoliko i vi želite da nekom ulepšate praznike, zaokružite godinu dobrim delom i tokom ovog perioda darivanja uradite nešto lepo za druge, podsećamo vas na koje sve načine možete to učiniti.


Institut za bolesti djece dobio novi operacioni sto | Analitika - Informativni Portal\nInstitut za bolesti djece dobio novi operacioni sto\nInstitut za bolesti djece (IBD) Kliničkog centra Crne Gore (KCCG) dobio je novi mobilni operacioni sto za potrebe pedijatriskih pacijenata u vrijednosti oko 40 hiljada eura. Sredstva za nabavku je obezbijedio dr Nicholas Alissa sa svojim sinovima, mr Simon Alissa i mr Amad Alissa, i poslovnim partenerima iz Ujedinjenih Arapskih Emirata (UAE).\nObjavljeno: 20. 06. 2018 - 15:08 Promjenite veličinu teksta: A A A\nTim povodom danas je u IBD-u održana svečana primopredaja donacije.\nU ime IBD-a donatorima se zahvalila direktorica ove organizacione jedinice naše ustanove dr Sonja Milašinović.\n“Koristim priliku da se zahvalim našem prijatelju gospodinu Alissi koji je u vrlo kratkom vremenskom roku upriličio drugu posjetu Institutu za bolesti djece sa veoma vrednim poklonom. Naime dobili smo operacioni sto koji je visokih tehnoloških karakteristike i zavidne tržišne cijene. Dobijanjem ovog operaciona stola daleko će se olakšati rad našim operaterima i omogućiće adekvatan i komforan rad u svim oblastima dečiji hirurgije, dečija ortopedije i dječije otorinolaringologije”, kazala je dr Milašinović.\n“Naša zahvalnost je zaista veoma velika povodom doniranja aparata za magnetnu rezonancu a sa ovim stolom se tehnološki upotpunjujemo i stvaraju nam se uslovi da možemo kvalitetno i relaksiranije raditi”, rekla je dr Milašinović.\nDr Nicholas Alissa je iskazao zadovoljstvo što je opet u Crnoj Gori i što ima priliku da podrži našu ustanovu najavljući i dalje vrijedne donacije.\n“Nama je drago da budemo opet ovdje u Dečijoj bolnici. Kao što znate ranije smo došli za magnetnu rezonancu, posle toga smo saznali da je bilo neophodno isto za djecu taj operacioni sto i da smo reagovali vrlo brzo, kao što smo naveli ranije”, kazao je dr Alissa i najavio da će on, njegova porodica i prijatelji, u skladu sa mogućnostima, nastaviti da doniraju našu ustanovi, naročito, kako je rekao, “kada se radi o crnogorskim mališanima”.\n“Tako da je nama jako drago jer je taj sto zaista jako moderan i u dogovoru sa menadžmentom, gđom Kovačević i dr Erakovićem, smo izabrali najbolji operacioni sto za operacione sale za mališane. Nama je to dužnost, ljubav prema zemlji, prema narodu i pogotovo prema djeci. Zato je i moj sin Adam došao iz Amerike da učestvuje i da pomogne” rekao je dr Alissa i najavio posjetu njegovog sina Domu za djecu bez roditelja u Bijeloj sa namjerom da sa bratom Simonom donira ovu ustanovu.\nDirektorka KCCG Zorica Kovačević je povodom vrijedne donacije uručila zahvalnicu mr Adamu Alissi koji će, kako je kazala, zajedno sa svojim ocem, bratom Simonom i prijateljima svog oca i dalje donirati crnogorsko zdravstvo.


Sistem ranog upozoravanja\nSvi mi smo poslednjih nedelja i meseci svedoci ozbiljnog pogoršanja političke situacije i opšte atmosfere u Srbiji, koja je dramatično eskalirala nakon proglašenja nezavisnosti Kosova. Kao rezultat neodmerene i u mnogim aspektima samouništavajuće politike državnih organa i političkih subjekata, stvorena je nesigurna i nedemokratska atmosfera, bremenita rizicima od bezbednosno krajnje opasnih pojava. Nemiri i izlivi nasilja na ulicama Beograda 17. i 21. februara dramatično su ukazali na destruktivni potencijal u drušvu, a blagonakloni stav organa vlasti i političkih aktera prema nasilju kao sve prisutnijem obliku “komunikacije” sa neistomišljenicima na potrebu da se pažnja domaće i međunarodne javnosti usmeri ka opsnosti koju predstavljaju sve brojniji i raznovrsniji oblici kršenja ljudskih i građanskih prava i sloboda i bezobzirnog gaženja osnovnih demokratskih principa i vrednosti.\nZbog toga Komitet pravnika za ljudska prava (YUCOM), pod pokroviteljstvom Fonda za otvoreno drustvo, ustanovljava Sistem ranog upozoravanja (EWS) na ugrožavanje ljudskih prava i nepoštovanja demokratskih institucija.\nU ovako otežanim okolnostima po stanje ljudskih prava i demokratske institucije neophodno je ažurno izveštavati i skretati pažnju domaćoj i međunarodnoj javnosti na pravce i modalitete ugrožavanja ljudskih prava i demokratskih vrednosti, kako bi se dalja kršenja sprečila. Posebna pažnja posvetiće se na pojave (u medijima, aktivnostima političkih subjekata i državnih organa itd.) koje ukazuju na izvesnost i neposrednu opasnost od pojava kršenja ljudskih prava i demokratskih načela, što ovoj akciji daje neophodnu i u našem dosadašnjem radu nedovoljno prisutnu preventivnu dimenziju.\nU tom smislu, počevši od ove nedelje, izdavaće se redovan nedeljni bilten o slučajevima ugrožavanja ljudskih prava i demokratskih institucija koji će biti distribuiran na veliki broj adresa u zemlji i u inostranstvu.\nPozivamo vas, kao organizaciju koja se bavi zaštitom ljudskih prava, promovisanjem evropskih vrednosti i demokratizacijom, na saradnju, jer samo zajedničkom akcijom možemo da upozorimo i domaću i međunarodnu javnost na sve opasnosti koje ova veštačka kvazi patriotska homogenizacija i podela na “patriote” i “izdajnike” može da proizvede u Srbiji.\nZato vas molimo da uspostavimo redovnu komunikaciju kako bismo se međusobno obaveštavali o podacima koji su značajni za sistem ranog upozoravanja, kao i da nam podatke o zbivanjima u vašoj sredini i vašim aktivnostima, značajne za nedeljni bilten, dostavljate putem e-maila YUCOM.EWS@gmail.com ili na telefone 33 44 235, 33 44 425, odnosno našem timu koji će raditi na daljoj obradi prikupljenih podataka i njihovom distibuiranju.\nU nadi da ćemo ostvariti uspešnu saradnju, srdačno vas pozdravljam.\nBiljana Kovačević Vučo, predsednica


Tilerson skratio posetu Africi zbog Severne Koreje\nDržavni sekretar Reks Tilerson sa predsednikom Buharijem u Abudži.\nAmerički državni sekretar Reks Tilerson skratio je posetu Africi za jedan dan zbog hitnih pitanja među kojima je i Severna Koreja. Tilerson će se vratiti u Sjedinjene Države kada obavi zvanične sastanke u Čadu i Nigeriji.\nDok je Tilerson bio u Africi, predsednik Donald Tramp objavio je da je prihvatio poziv Severne Koreje na direktne razgovore sa liderom Kim Džong-Unom do maja. Još nema konkretnih planova za taj susret.\nDržavni sekretar je doputovao u glavni grad Čada, N'Džamenu na razgovore sa predsednikom Idrisom Debijem, posle kojih je najavio da će Vašington uskoro ukinuti ograničenja ulaska u zemlju građanima Čada, koja je predsednik Tramp uveo u oktobru. Rekao je da je vlada Čada preduzela korake da "ojača" kontrolu nad izdavanjem pasoša i poboljša razmenu informacija.\nTilerson je zatim otputovao u glavni grad Nigerije, Abudžu, gde će razgovarati sa predsednikom Muhamaduom Baharijem pre povratka u Vašington.\nDržavni sekretar je u subotu otkazao zakazane susrete u Keniji jer se nije “osećao dobro” ali je u nedelju sve teklo po planu.\nNa ceremoniji u američkoj ambasadi u Najrobiju Tilerson je položio venac i odao počast nastradalima i povređenima u bombaškom napadu izvedenom pre dvadeset godina.\n"Svima je poznato da su 1998 teroristi mislili da mogu da demorališu i unište Kenijce i Amerikance napadom na američku ambasadu ovde u Najrobiju. Naravno, prevarili su se. Skoro dvadeset godina kasnije, okupili smo se ovde da odamo počast onima koje smo izgubili i povređenima.”\nJučerašnjim susretima Tilerson je dodao sastanak sa kenijskom ministarkom inostranih poslova Monikom Džumom.


CINEPLEXX BIG BEOGRAD STIŽE NA KARABURMU | Cineplexx RS\nCINEPLEXX BIG BEOGRAD STIŽE NA KARABURMU\nOtvaranje najmodernijeg bioskopa Cineplexx, zakazano je za četvrtak 20. april u okviru BIG FASHION šoping centra na Karaburmi.\nOtvaranje najmodernijeg bioskopa Cineplexx, zakazano je za četvrtak 20. april u okviru BIG FASHION šoping centra na Karaburmi. Nakon višemesečnih radova i investicijom od preko 4 miliona €, svi ljubitelji filmova će imati priliku da uživaju u potpuno novoj, laserskoj tehnologiji projektovanja filmova i bioskopu urađenom prema visokim standardima za pravo filmsko uživanje.\nSvi posetioci novog bioskopa imaće priliku da premijerno pogledaju film „Paklene ulice 8“, nastavak popularnog filmskog serijala sa Vin Dizelom u glavnoj ulozi. Za sve ljubitelje ovih filmova, biće organizovan specijalni program na dan otvaranja, sa atraktivnim „paklenim” vozilima.\nSve sale bioskopa Cineplexx BIG Beograd će biti opremljene sa udobnim, posebno dizajniranim VIP sedištima,kao i mestima za zaljubljene u kojima će parovi imati priliku da uživaju u omiljenom filmu.


85 odsto građana smatra da se u opštinama posao dobija preko veze - IN Medija\nU okviru inicijative „Pratim JA“, tokom juna i jula realizovano je 25 javnih akcija i anketirano je preko 1200 građana širom Srbije, o njihovim stavovima i iskustvima sa lokalnom upravom.\nPresek stanja nakon prvog kruga anketiranja pokazuje da su iskustva građana podeljena. Naime, 55% građana izjavljuje da je njihovo iskustvo sa lokalnom upravom pretežno negativno, dok 45% građana ima pretežno pozitivno iskustvo. Analiza dosadašnjih rezultata ankete pokazuje da je svaki drugi građanin zadovoljan pružanjem lokalnih usluga, ali da tek svaki peti smatra da je lokalna uprava otvorena i dostupna građanima, pokazalo je istraživanje Centra za evropske politike (CEP).\nIstraživanje pokazuje da oko 85 odsto građana smatra da se u lokalnim samoupravama zapošljava preko veze.\n– Veliki broj ispitanika je naglasio da smatra da su u pitanju političke veze – rekao je za N1 Vladimir Mihajlović iz CEP, naglašavajući da se radi o percepciji građana.\nPrema njegovim rečima, oko 60 odsto ispitanika reklo je da su nezadovoljni radom lokalnih samouprava.\n– U ovom momentu oko 1.700 građana nam je dalo mišljenje, mi smo organizovali akcije u 17 lokalnih samouprava i još uvek ih organizujemo – rekao je on.\nNapomenuo je da odgovori na pojedinačna pitanja „jako variraju“.\n– Veoma mali procenat, svega oko 13 odsto ispitanika, reklo je da su na bilo kakav način mogli da učestvuju u donošenju odluka. – dodao je Mihajlović.\nCilj istraživanja je da se mišljenja građana prikupe, rezultati predstave lokalnim samoupravama, ali i da se traže dokazi da li percepcija građana odgovara stvarnosti, objasnio je Mihajlović.\nU razgovoru sa aktivistima, navodi se na sajtu Centra za evropsku poitiku, građani se često i opširno osvrću na komunalne probleme, na primer, seču drveća, vodosnabdevanje, nedostatak parking mesta, probleme sa strujom i prevozom. Međutim, na pitanje „da li su se obraćali lokalnim institucijama povodom navedenih problema“, odgovor građana je uglavnom – ne.\nUtisci sa terena odgovaraju rezultatima ankete koji pokazuju da 84.5% građana nikada nije učestvovalo u oblikovanju odluka lokalne samouprave, jer smatraju da nisu dovoljno kompetentni ili osećaju da šta god radili – nema boljitka. Takođe, značajan udeo ispitanika, tačnije 42%, ne zna da li ima mogućnost da se uključi u donošenje opštinskog ili gradskog budžeta, a tek svaki drugi građanin zna za mogućnost da pristupi informacijama od javnog značaja koje nastaju u radu organa lokalne uprave. Stoga ne iznenađuje opšti utisak aktivista da među građanima uglavnom vlada neupućenost i apatija.\nUlične akcije se sprovode u okviru projekta „Pratim JA“, koji sprovode Centar za evropske politike (CEP), Nacionalna koalicija za decentralizaciju (NKD), Centar za ravnomerni regionalni razvoj (CenTriR) i Ekološki centar Stanište“, uz lokalne organizacije Urban In, Odbor za ljudska prava Niš i Klub Ars Nova. Ulične akcije i anketiranje se sprovode u 17 gradova/opština, kao i onlajn (www.pratimJA.rs), sa ciljem prikupljanja stavova građana o stanju javne uprave na lokalu. Predviđeno je održavanje pet akcija u svakoj jedinici lokalne samouprave, a predstavljeni nalazi se odnose na prvi krug akcija.\nTags Centar za evropske politike, CEP, istraživanje, lokalne samouprave, Srbija Author admin\nPrethodna Previous post: TikTok zabranio “Milk Crate Challenge”\nSledeća Next post: Zapušteno inđijsko odmaralište u Sutomoru (FOTO)\nCategories KULTURA, NOVOPosted on 24.08.2021. 24.08.2021.\nObjavljen trejler filma Spajdermen 3\nEkipa okupljena oko najnovijeg nastavka Spajdermena objavila je trejler/tizer u susret premijeri filma “Spiderman: No...\nOstavite komentar na Objavljen trejler filma Spajdermen 3


SSP i DS Užice : Policija podnosi prijave građanima zbog protesta – ZoomUe\nSSP i DS Užice : Policija podnosi prijave građanima zbog protesta\nby Vesna Đurović · 9 децембра, 2021\nUŽICE- Povodom prijava koje su stigle na adrese dela učesnika subotnjih protesta u Užicu, saopštenjem za javnost oglasili su se gradski odbori SSP i DS koji navode u saopštenju da je ovakva represija vlasti retko gde viđena,a protestvovalo se i u drugim mestima širom Srbije .\n“Na sam dan protesta građani su dizani iz kreveta, u samu zoru i upozoravani, od strane policijskih službenika, da na protest ne idu, a pošto taj model zastrašivanja nije uspeo, građani su sada zasuti prekršajnim prijavama, koje su ih samo dodatno razbesnele i ogorčile. Napominjemo da je protest bio izuzetan miran, bez i jednog jedinog incidenta. Građane je pratila i snimala policija u civilu, ne znamo ni koliko je to zakonito, ali zvaničnih policijskih službenika, tokom protesta nije bilo. Građane niko nije legitimisao, na licu mesta, niti je bilo ko, ko je dobio danas poštom prijavu, dobio bilo kakvu službenu i overenu prijavu. GrO SSP-a i GrO DS-a Užice su ogorčeni ponašanjem vlasti i represijom koja se vrši nad građanima Užica”,navodi se u saopštenju gradskih odbora SSP i DS Užice.\nby Vesna Đurović · Published 4 децембра, 2017\nby Zoran Đurović · Published 20 јула, 2021\nNagrada za najbolju opštinsku ili gradsku upravu\nNext story Na proleće počinju radovi na obilaznici oko Požege\nPrevious story U nedelju Krčagovo bez struje


Objavljeno sreda, 11 februar 2009 15:37\nAutor Beri Grej\nProšlonedeljni balkanski samit u bosanskom glavnom gradu, Sarajevu, je bio odgovarajući epilog US-NATO ratu. Kao i sam rat, gde su najplemenitiji ljudski motivi korišćeni da opravdaju brutalni i unapred smišljeni napad na malu i slabu zemlju, sudar između retorike i pompe samita od prošlog petka, i stvarnosti nije mogao biti uočljiviji.\nCela stvar koju su promovisali američki i evropski organizatori i reklamirali svetski mediji kao istorijski korak na putu mira, prosperiteta i demokratije na Balkanu, poprimila je bizarni i nestvarni karakter. Događaj kome je prisustvovalo negde između 39 i 41 zemlje (medijski izveštaji se razlikuju u proceni, uglavnom "oko 40") koji je generalno opisivan kao "simboličan" skup koji će potvrditi "mnogo spominjani" Pakt Stabilnosti za jugoistočnu Evropu. Skup jedva da je trajao tri sata.\nMeđu učesnicima su bili šefovi država SAD, Britanije, Nemačke, Francuske, i drugih evropskih zemalja, Kanade, Japana i osam zemalja u regionu koje su podržavale SAD-NATO rat: Slovenija, Hrvatska, Bosna, Albanija, Makedonija, Bugarska, Rumunija i Mađarska. Takođe je prisustvovao i pro-zapadni predsednik Crne Gore, (iako je ona druga republika, zajedno sa Srbijom, Savezne Republike Jugoslavije) i bivši guverner NBJ koji je postao istaknuti srpski protivnik predsedniku Slobodanu Miloševiću. Srbija je eksplicitno i demonstrativno isključena.\nNijedna od velikih zapadnih novinskih kuća se nije potrudila da objavi tekst Pakta za stabilnost, ako, zaista, uopšte i postoji takav dokument. Reuters i Washington Post su citirali isečke iz saopštenja izdatog na kraju samita, u kom su doslovno ponovljene fraze koje su korišćene u protekla četri meseca da opravdaju rat i nastavak izolacije Srbije:\n"Mi potvrđujemo svoju posvećenost prevazilaženju tragedija koje su pogodile jugoistočnu Evropu tokom ove decenije... i da radimo zajedno ka potpunom postizanju ciljeva demokratije, poštovanja ljudskih prava, ekonomskog i socijalnog razvoja i unapređenja sigurnosti."\nOve fine reči su protivurečile spisku zvanica. Milošević je isključen navodno zato što je anti-demokrata i "etnički čistač". Ali turski predsednik Demirel, koji je na čelu jednog od najrepresivnijih režima na svetu i koji vodi krvavi rat protiv kurdske populacije u Turskoj, je bio jedan od potpisnika pakta. Kao i hrvatski šef države Tuđman, koji je uz SAD podršku, isterao srpsku populaciju iz Krajine 1995. i hteo da rehabilituje političko zaveštanje fašističkog ustaškog režima, koji je vladao Hrvatskom kao nemački saveznik tokom Drugog svetskog rata i ubio stotine hiljada Srba, Jevreja, i Roma.\nSamit je održan u senci eskalirajućih napada na Srbe i Rome na Kosovu, okupiranom od strane NATO-a. Samo nedelju dana ranije, članovi Oslobodilačke Vojske Kosova su ubili 14 srpskih seljaka u Grackom, intenzivirajući proces zastrašivanja i terora koji je već, po visokom komesaru za izbeglice pri UN, isterao 164.000 iz provincije od ulaska NATO trupa u junu. Dok je broj Srba "očišćenih" sa Kosova znatno manji od broja etničkih Albanaca koji su isterani iz provincije od strane Srpskih snaga nakon početka bombardovanja, procenat predratne srpske populacije koja je isterana je daleko veći nego procenat isterane albanske populacije.\nUoči samita, New York Times je objavio rezultate vladavine korupcije i terora koji je Kosovu nametnula OVK, uz saglasnost SAD i NATO. Autor Kris Hedžis opisuje kako je OVK unilateralno zauzela vladine zgrade i privatne poslove, kako srpske tako i albanske, i postavila se kao politička mafija.\nPo Hedžisu, "naređenja gospodina Tačija [Hašim Tači je vođa OVK koga podržava SAD i koji se proglasio premijerom Kosova] obično izvršavaju male bande pocrnelih mladića, od kojih mnogi nose sakrivene pištolje. Naređenja se izdaju sa upozorenjima da neuspeh u izvršavanju vodi batinanjima ili smrti."\nSarajevo je izabrano kao mesto sastanka da zaokruži krupne korake koji su navodno preduzeti da se prevaziđu pustošenja građanskog rata koji se pratio razbijanje Jugoslavije. Ali nikakva reotrika ne može sakriti turobnu relanost siromaštva i etničke segregacije koja odlikuje Bosnu četiri godine nakon kraja građanskog rata.\nPriče o demokratiji i etničkoj toleranciji u imperijalistički okupiranoj Bosni su perverzija. Kontinentalna mini-država (manja od Zapadne Virdžinije) okupirana je sa 32.000 zapadnih trupa i njome na kolonijalni način upravlja španski diplomata, Karlos Vestendorp, poznat kao Visoki Predstavnik Međunarodne Zajednice. Nacionalnu himnu je izabrao Vestendorp, ali ona nema reči jer se tri ko-predsednika Bosne - Musliman, Hrvat i Srbin, nisu mogli dogovoriti oko reči. Vestendorp je takođe odredio pasoše, monetu, zastavu, opremu i naoružanje, ako i registarske tablice. Visoki Predstavnik je otpustio 13 činovnika, uključujući i tvrdog nacionalistu izabranog prošle godine kao predsednika srpske enklave u Bosni, poznate kao Republika Srpska.\nOko 1.1 milion izbeglica iz Bosne za vreme rata od 1992-95 se nikada nije vratilo svojim domovima, a zemlja je rigidno podeljena duž etničkih linija. Nezaposlednost je epidemična, i bruto društveni proizvod po glavi stanovnika je 600 dolara, manje od polovine Albanskog, koja se do sada smatrala najsiromašnijom zemljom Evrope. Novinski izveštaji rutinski javljaju o bujanju korupcije i kriminala kao najprominentnijim socijalnim karakteristikama ove zemlje.\nSamit od prošlog petka je imao sablasnu atmosferu medijskog događaja usred grada duhova. Tokom celog dana u kome se održavao sastanak, stanovnicima Sarajeva je naređeno da se klone ulica. Zapadne "mirotvorne" trupe su upozorile stanovnike koji izlaze na balkone da bi videli dostojanstvenike da su u opasnosti da ih upucaju bezbedonosne snage. Nekih 4.000 zapadnih vojnika je mobilisano širom grada. Klintonova povorka automobila od aerodroma do nedavno obnovljenog Zetra stadiona gde se održavao samit, je praćena stotinama vojnika, dok su helikopteri kružili iznad.\nKlintonova ruta je bila pored bombardovanih i napuštenih zgrada. Ali on je rekao novinarima da je sarajevski samit bio "odavanje priznanja progresu koji je učinjen". Rekao je: "Učinili su zadivljujući posao u obnovi Sarajeva." nakon samita, kao gest koji je trebao da simbolizuje SAD veličinu i posvećenost obnovi Balkana, Klinton je posetio bombama oštećenu srednju školu i poklonio nekoliko kompjutera učenicima i osoblju.\nNaduvana retorika zapadnih lidera izgledala je inverzno povezana sa sumama koje su bili spremni da založe za popravku razaranja u regionu kao posledice 11-nedeljnog NATO-ovog bombardovanja. Evropska Unija je izdvojila nekih 380 miliona dolara iz svog budžeta za 1999. kao pomoć za Kosovo. Ali je na EU samitu u junu budući predsednik komisije EU Romano Prodi nagovestio da bi evropska zajednica mogla potrošiti do 6 milijardi dolara godišnje u narednih pet godina za ratom razorenu provinciju. Komentarišući oskudne sume koje su priložile velike sile, Prodi je izjavio da "kapacitet za organizovanje rata daleko prevazilazi naš kapacitet za koordinaciju obnove uništenih ljudskih života."\nSarajevski samit sam po sebi nije bio zamišljen kao prilika za najavu specifičnih paketa pomoći. Ali je Klinton istupio i najavio američki plan navodno vredan 700 miliona dolara tokom pet godina, kako bi podstakao ekonomski razvoj balkanskih zemalja, isključujući Srbiju. Izgleda da su se Amerikanci nadali da će se tako istaći ispred NATO saveznika i usredsrediti pažnju na ulogu SAD na samitu, i opšte uspostaviti američku dominaciju u regionu, iako je samit sponozrisala Evropska Unija i iako je upravljanje paktom za stabilnost nominalno u rukama EU i OEBS-a.\nImajući u vidu enormno bogatstvo SAD imperijalizma, i milijardi dolara u šteti koju su izazvale američke bombe i projektili, 700 miliona nije velika suma. Ali kad jedan ispita stvarne komponente paketa pomoći, postaje jasno da je to još manje nego što izgleda.\nCelih 350 miliona je namenjeno olakšicama i kreditima za američki biznis koji želi da iskoristi priliku za stvaranje profita u regionu. Drugih 80 miliona čine pretpostavljen gubitak od predloženih skidanja taksi na pojedine robe koje balkanske zemlje izvoze u SAD. Sav ostatak, osim 10 miliona, je u formi zajmova i garancije za zajmove. 10 miliona u kešu je namenjeno SAD naporima da destabilizuju i uklone Miloševićev režim u Srbiji, delimično kroz izgradnju objekata za emitovanje SAD propagande u Srbiju i ostatak u formi podmićivanja i isplata pro-američkim oponentima Beogradskog režima.\nAnti-miloševićki karakter samita u Sarajevu je zaista, što se tiče SAD glavni smisao celog događaja - on ukazuje na kritičnu tačku "stabilnosti" koju su Balkanu namenile zapadne sile. Tu nema mesta za princip nacionalnog suvereniteta, bar što se tiče malih nacija koje se suprotstave globalnim interesima Sjedinjenih Država. Subverzije vlada koje nisu po njihovom ukusu, nekada rezervisane za tajne aktivnosti CIA-e i drugih američkih obaveštanijh službi, se sada otvoreno sprovode kao legitimni element SAD spoljne politike. Uprkos svoj priči o demokratiji, suština samita je bila uspostavljanje neo-kolonijalizma unutar Evrope.\nRazni režimi u regionu koji su podržavali SAD-NATO rat su bili više nego nezadovoljni sumama koje su im nagovestile imperijalističke sile da kompenzuju gubitke od rata i ekonomske posledice prekida trgovine i transportnih puteva, kao i gubitak srpskih tržišta.\nDržavni i privatni mediji u većini Balkanskih zemalja su posvetili oskudnu pažnju samitu. Rumunske novine Curierul National su ovako naslovile svoj izveštaj: "Zapadni aspirin za balkanske rak pacijente."\nPro-vladine novine u Srbiji su prilično dobro sumirale suštinu sarajevskog samita: Dnevnik Politka kaže: "to su ucene moćnika koji ne žele da plate ratnu odštetu i da odgovaraju za ratne zločine protiv civilnog stanovništva naše zemlje."\nDnevnik Borba u komentaru naslovljenom "Sarajevska farsa" opisuje samit kao "tragikomični skup" zapadnih lidera "i njihovih balkanskih ulizica." U nastavku: "Samit je okupio lidere tzv. novog svetskog poretka, okružene šefovima već poniženih i ruiniranih balkanskih država i nekoliko vazala i špijuna iz Jugoslavije." Borba je optužila zapad da mu je glavni cilj zaposedanje prirodnih resursa regiona.\nSrpske optužbe o plaćeničkim novčanim motivacijama iza retorike je potvrdio neočekivani izvor. Britanski Economist magazin je objavio članak naslovljen: "Obnova Balkana: Ne sme biti ubistava." Članak objašnjava razvoj borbe među konkurentskim nacionalnim poslovnim grupama da dobiju ugovore za rekonstukciju Kosova, Albanije, Makedonije i drugih delova Balkana.\n"Evropske kompanije su bile besne zbog toga što su mnogi od najboljih ugovora posle Zalivskog rata 1991. otišli američkim firmama, kao što su Bechtel i Brown & Root. Nemačka industrija je gunđala kada je dobila svega nekoliko velikih porudžbina u Bosni, iako je Nemačka obezbedila veći deo pomoći.\nOvoga puta su svi namereni da dobiju deo kolača. Najveće evropske i američke građevinske grupe su otvorile specijalna odeljenja za Kosovo, i poslale stručnjake u provinciju... 'Ne želimo da dobijemo ostatke, kao u Kuvajtu', kaže Najdžel Tompson [predsednik britanskog građevinskog odeljenja za Balkan]."\nEconomist je lamentirao nad tim da će biti mutnih radnji, pošto su oštećenja puteva, mostova i energetskih pogona mnogo manja nego što se u početku mislilo. Ali, objašnjava on, firme se trude da se pozicioniraju na Kosovu za veliku nagradu, Srbiju, gde je ratna šteta procenjena na 50 milijardi dolara. Kako bilo, dokle god je Milošević na vlasti, blokirani su. Kao što je Economist razjasnio, frustracije oko poslovnih prilika su deo inicijative zapada da skine sadašnji režim u Beogradu.\nAmerički biznis nema nameru da bude ostavljen po strani. Klintonov ekonomski savetnik, Džin Sperling, najavio je u Sarajevu da će sekretar Trgovine Ričard Dejli voditi trgovinski misiju SAD stručnjaka na Balkanu na jesen.\n5. Avgust 1999.


Ova neprofitna organizacija je pre nekoliko meseci u okviru kampanje "Budimo pametni" pozvala građane Srbije da se uključe u razgovor o tome šta bi sve digitalna tehnologija mogla da unapredi u našem društvu.\nNakon konsultacija sa nadležnim institucijama čije usluge mogu biti unapređene pomoću digitalne tehnologije, izabrana su dva rešenja koja će biti podržana: uključivanje sistema javnog prevoza u najpopularniji internet servis za navigaciju Google Maps, kao i unapređenje internet platforme koja roditeljima dece iz cele Srbije može da olakša savladavanje komplikovane procedure za promenu vrtića.\nMeđu 30 ideja koje je najveći broj građana podržao kroz internet glasanje našlo se nekoliko predloga koji se odnose na unapređenje informisanosti u domenu javnog prevoza u različitim gradovima. Među njima je bila i ideja Miloša Boškovića iz Niša koji je, umesto razvoja novih složenih rešenja, predložio jednostavno korišćenje postojeće platforme Google Maps za deljenje informacija o javnom prevozu sa građanima.\nVođena ovom idejom, Inicijativa "Digitalna Srbija" je u saradnji sa Programom Ujedinjenih nacija za razvoj (UNDP) i Kancelarijom za IT i eUpravu, kontaktirala lokalne samouprave i gradske agencije za saobraćaj kako bi se podaci o javnom prevozu u što većoj meri učinili dostupnim za korišćenje građanima.\nJavni prevoz će biti povezan sa Google Maps\nPodrška Nišu i Kragujevcu je pružena kroz projekat "Podatke otvori, na mapi se stvori", koji sprovodi organizacija "PALGO smart" sa četiri lokalne samouprave u Srbiji. Prvi rezultati u dve navedene lokalne samouprave postignuti su zajedničkim naporima svih navedenih partnera kroz projekat "Otvoreni podaci – otvorene mogućnosti" koji sprovodi UNDP u partnerstvu sa Kancelarijom za IT i eUpravu, a finansiraju Svetska banka i Fond za dobru upravu Ujedinjenog Kraljevstva.\nJednostavnije premeštanje deteta u drugi vrtić\nDrugi izabrani predlog u okviru inicijative "Budimo pametni" je pronalaženje digitalnog rešenja koje bi olakšalo premeštanje dece iz vrtića u vrtić. Naime, građani su kao problem identifikovali činjenicu da se raspoređivanje dece često završi izborom lokacija koje ne odgovaraju roditeljima, pa se mnogima dešava da se vrtić u koji je dete upisano nalazi suviše daleko od kuće ili mesta gde roditelji rade. Prema trenutnom sistemu, da bi premestili svoju decu, roditelji moraju da se povežu sa drugim roditeljima koji žele transfer i na taj način reše ovu situaciju. Digitalni aspekt bi ovu proceduru olakšao kroz algoritme koji jasnije dovode u vezu potrebe za premeštajem i mogu da kombinuju i više dece odjednom.\nRoditeljima često ne odgovara lokacija vrtića\nRešenje ovog problema za Novi Sad već postoji, kreirao ga je novosadski programer Dušan Orlović. On je na adresi www.premesti.se napravio jednostavnu platformu koja je pomogla Novosađanima da prevaziđu ovaj problem tako što je generisala niz od nekoliko roditelja koji su iskazali želju za premeštajem deteta i povezala ih kako bi transfer dece u celom nizu doveo do idealnog rasporeda.\nInicijativa "Digitalna Srbija" će u saradnji sa svojom članicom, kompanijom Vega IT iz Novog Sada, na istoj adresi razviti novi sajt koji će omogućiti svim roditeljima iz Srbije da mogu lakše i brže da dođu do vrtića koji im odgovara.


Fuuuj, nismo morali ovo da saznamo! Lima priznala koje BJUTI PRAVILO uvek krši i odsad je gledamo drugim očima - Zena.rs\nFuuuj, nismo morali ovo da saznamo! Lima priznala koje BJUTI PRAVILO uvek krši i odsad je gledamo drugim očima\nDrage žene, nadamo se da i vi ovo ne radite jer je zaista gadno.\nAdrijana Lima priznala koje bjuti pravilo uvek krši Foto: Profimedia\nKada je pravilna nega i higijena lica u pitanju postoje jasno određena pravila i kompromisi ne postoje. Postoje samo tri pravila kojih treba da se pridržavate, i to zaista nije toliko teško, ali kako smo sada saznali jedna od najlepših žena sveta Adrijana Lima jedno krši skoro svaki dan.\nA post shared by Adriana Lima (@adrianalima) on Feb 12, 2019 at 8:33am PST\nPrvo, a možda i najvažnije, sigurno ste nebrojeno puta čuli od mame ili najbolje prijateljice - uvek skidajte šminku pre spavanja.\nDrugo glasi: Nosite zaštitni faktor svakodnevno, čak i ako je napolju oblačno i hladno.\nPoslednje pravilo odnosi se na ljubitelje zdravog života i rekreacije - nikada ne vežbajte sa šminkom na licu.\nAko ste već počeli da se osećate loše jer preskačete neko od ovih pravila (ili sva tri), možda vas uteši činjenica da ih se čak ni jedna od najpoznatijih svetskih lepotica, Adrijana Lima, ne pridržava. Ustvari, ne samo da ih se ne pridržava, već namerno nanosi šminku na lice pre odlaska na trening boksa.\n"Doslovno, moj dan izgleda ovako. Probudim se. Spremim decu za školu. Nanesem maskaru, rumenilo, ruž za usne. Svakog dana. Ne šalim se", ispričala je za "InStyle" i dodala da odmah nakon toga odlazi u teretanu.\nDa, sa šminkom na licu.


Ministarstvo odbrane Crne Gore saopštilo je da planira kupovinu tri višenamjenska helikoptera od američke kompanije Bell Helicopters, u okviru plana modernizacije vojske najnovije članice NATO-a, prenosi portal Vijesti.\n“Nakon prikupljanja ponuda od kompanija koje su ispunjavale zahtjeve propisane tehničkom specifikacijom, Vazduhoplovstvo Vojske Crne Gore je, analizirajući sve tehničke aspekte ponuda, predložilo Ministarstvu da se nabave helikopteri kompanije Bell Helicopter, Fort Worth, Teksas”, saopšteno je iz Ministarstva odbrane.\nPortal Vijesti najavio je, pozivajući se na izvor iz tog ministarstva, da se potpisivanje ugovora sa američkom kompanijom očekuje početkom naredne godine, nakon što ugovorne strane preciziraju sve detalje.\nMinistarstvo je objasnilo da se radi o četvorokrakom, dvomotornom helikopteru tipa “Bell 412 EPI/EP”, koji je “dizajniran, opremljen i namijenjen za frekventnu upotrebu i pouzdano izvršavanje letačkih zadataka”.\nHelikopteri Bell 412 EPI/EP namijenjeni su za prevoz do četrnaest putnika, medicinske evakuacije, traganje i spasavanje, transport tereta, gašenje požara, terenske operacije, kao i nadzor granice.\nOsim srednjih višenamjenskih helikoptera, prioritet crnogorskog ministarstva odbrane do 2025. su nabavka radara za vazdušni proctor, oklopnih vozila za opremanje “deklarisanih snaga”, transportnih sredstava, kao i "različite vrste individualne i kolektivne opreme neophodne za unaprjeđenje sposobnosti jedinica vojske.\nPrema sadašnjim projekcijama, Crna Gora bi za modernizaciju vojske trebalo da izdvoji oko 110 miliona eura, prenosi portal Vijesti.


Europol spreman da se uključi u istragu o Pandora papirima – Bankar.me\nDecember 19, 2021 SVE VIJESTI Leave a comment\nDokumenta iz Pandora papira naglašavaju obim finansijskog kriminala koji utiče na EU, a ove vrste finansijskih prestupa prave probleme EU i njenim brojnim partnerima decenijama bez značajnog pomaka ka njihovom rješavanju, navodi se u izvještaju Europola.\nIzvještaj nazvan “Novac iz sjenke – međunarodne mreže za nezakonito finansiranje” objavljen je na zvaničnom sajtu Europola, agencije EU za policijsku saradnju.\nPrema izvještaju, odgovor na ove izazove zahtijeva dvostruki pristup – jedan zasnovan na politici i zakonodavstvu a drugi na snažnom integrisanom operativnom odgovoru vođenom međunarodnom saradnjom.\n“Kao Agencija EU za policijsku saradnju, Europol je spreman da podrži organe za sprovođenje zakona u državama članicama i našim brojnim partnerima širom svijeta u cilju sprečavanja i borbe protiv privrednog i finansijskog kriminala sa našim naprednim analitičkim sposobnostima, pristupu globalnim bazama podataka, sa neuporedivom stručnošću u oblasti privrednog i finansijskog kriminala kao i sa konkretnim operativnim podrška istragama na terenu”, navedeno je u izvještaju Europola, prenosi RTCG.\nKako se navodi, nedavno objavljivanje povjerljivih informacija još jednom ukazalo na operacije ogromnih međunarodnih mreža za nezakonito finansiranje. Prema izvještaju Europola, nni se oslanjaju na ofšor poreske rajeve, složene mreže struktura legalnog poslovanja i korupciju da bi se olakšale razne kriminalne aktivnosti, uključujući utaju poreza, prevaru i pranje novca.\n“Pandora papiri su ‘curenje’ od skoro 12 miliona dokumenata koji razotkrivaju skriveno bogatstvo, izbjegavanje poreza i pranje novca od strane istaknutih pojedinaca i politički eksponiranih ličnosti. To ‘curenje” nazvano Pandora papiri uključuje 6,4 miliona dokumenata, skoro tri miliona slika, više od milion mejlova i skoro pola miliona tabela”, navodi se u izvještaju Europola.\nIstaknuto je da su međunarodne mreže nezakonitog finansiranja otkrivene “curenjem” Pandora papira omogućavale kriminalcima da operu ilegalno ostvarene prihode, da skrivaju imovinu, učestvuju u korupciji i održavaju globalizovanu kriminalna ekonomija.\n“Procjenjuje se da ukupan iznos bogatstva koji se drži u ofšoru širom svijeta na 7,5 biliona eura, pri čemu je udio iz EU procijenjen na 1,5 biliona eura. Ovo predstavlja preko 10% globalnog BDP-a. Procijenjeni prihod izgubljeno za EU kao rezultat međunarodne utaje poreza iznosi 46 milijardi eura u 2016.godini”, navedeno je u izvještaju Europola.\nU oktobru ove godine objavljeno je da su šef crnogorske države Milo Đukanović i njegov sin Blažo 2012.godine sklopili tajne ugovore o upravljanju njihovom imovinom skrivajući se iza komplikovane mreže povezanih kompanija iz Velike Britanije, Švajcarske, Britanskih djevičanskih ostrva, Paname i Gibraltara. Tvrdi se da je sin predsjednika Crne Gore iskoristio tu strukturu da formira i dvije skrivene kompanije sa ćerkama firmama u Londonu i Crnoj Gori. Do tih podataka došao je Istraživački centar MANS-a kroz globalnu istragu o ofšor poslovima pod nazivom Pandora papiri, koju je vodio Međunarodni konzorcijum istraživačkih novinara (ICIJ) sa partnerima iz 117 zemalja.\nĐukanovići su u javnim nastupila i iskazima pred istražnim organima negirali da su uradili bilo šta nezakonito.\nPOJMOVIpandora papers pandora papiri\nPrevious Novim zakonima do manjih troškova platnog prometa\nSljedeći Prodaje se prva SMS poruka na svijetu; traži se i posebna valuta\nSAD o Pandora papirima: Povećavamo napore da suzbijemo netransparentne finansijske transakcije


Izveštaj sa tribine „EKONOMSKE PERSPEKTIVE SRBIJE“ - Centar za društvenu stabilnost\nIzveštaj sa tribine „EKONOMSKE PERSPEKTIVE SRBIJE“\nU ponedeljak, 29. jula 2019. godine sa početkom u 19 časova, Centar za društvenu stabilnost organizovao je tribinu „Ekonomske perspektive Srbije“. Tribina je održana u prostorijama Centra za društvenu stabilnost, gde je u tribinskoj sali u okviru navedenog programa prisustvovalo više od stotinu gostiju u publici.\nPrisutnu publiku, svojim uvodnim izlaganjem pozdravio je msr Ognjen Karanović, direktor Centra za društvenu stabilnost. Uvaženi sagovornici i gosti Centra i moderatora tribine, msr Nemanje Starovića, istoričara, političkog analitičara i\nsaradnika Centra, bili su gospodin Zoran Đorđević, ministar za rad, zapošljavanje, boračka i socijalna pitanja u Vladi Republike Srbije, dr Nikola Žeželj, direktor Razvojne agencije Vojvodine i Jovan Miljković, ekonomski konsultant.\nU interaktivnim, međusobnim i razgovorima sa prisutnim građankama i građanima u publici, sagovornici CZDS naglasili su značaj ekonomskih reformi u Srbiji koje su preduzete posle 2012. godine. Ministar Đorđević istakao je agilnost vlade Srbije i\nadministracije predsednika Republike, gospodina Aleksandra Vučića, koju je sažeo u terminološkoj agendi prema kojoj je Srbija konačno odustala od principa rada koji su se odražavali u maksimi „…jedan korak u napred, a dva u nazad…“, te je naglasio da on i\nne bi imao interesa da bude član Vlade, da ista, zapravo, čvrsto ne stoji na poziciji da sada „…sva tri koraka moraju biti u napred…“ i to u svim domenima javnog života, a posebno u pogledu razvoja privrede i zaštite socijalnih prava svih kategorija\nstanovništva u Srbiji.\nDr Žeželj ukazao je na vrednost start-ap kompanija u Srbiji, te na potrebu da se iste dodatno podrže, uz podsticaj razvoja malih i srednjih preduzeća.\nGospodin Jovan Miljković napomenuo je da se velika šansa za razvoj srpske privrede nalazi u unapređenju poljoprivrede i, posebno voćarstva, gde naša zemlja ne bi smela „…više da bude samo izvoznik voća, kao sirovine, već voća kao našeg proizvoda i


Veterani najavljuju radikalne korake za ignorisanje njihove inicijative\n01. Dec 2019 3678\nUkoliko do 4. decembra ne dobiju izjašnjenje po Inicijativi upućenoj prema Vladi RS prije dvije nedjelje, Veterani Republike Srpske bi mogli da radikalizuju izražavanje svog nezadovoljstva odnosom institucija prema ovom udruženju od javnmog interesa RS.\nRiječ je o Inicijativi za donošenje Uredbe Vlade Republike Srpske o uvođenju finansijske naknade za nezaposlene borce-veterane na mjesečnom nivou, koju su Vladi RS proslijedili 14. novembra.\n- Inicijativu smo dostavili lično premijeru Viškoviću, ali ni nakon pune dvije nedjelje nismo dobili nikakav odgovor niti poziv na razgovor – izjavio je generalni sekretar Udruženja Veterana RS Aleksandar Nedić.\nUdruženje je zbog toga poslalo pismo i Inicijativu na šest adresa, zahtjevajući pojedinačno izjašnjenje o Inicijativu, za koju naglašavaju da znaju da je u nadležnosti rješavanja Vlade RS. Od Vlade zahtjevaju i da do sistemskog rješenja i usvajanja novog Zakona o pravima boraca hitno je uzme u razmatranje i isplanira budžetska sredstva za narednu godinu, kao što su u njoj i predložili.\nOsnov Inicijative je da u postojećem Zakonu o pravima boraca, porodica poginulih boraca i RVI borci-veterani u statusu nezaposlenog lica steknu pravo na mjesečnu novčanu naknadu. To pravo bi, prema prijedlogu Veterana, imali na ograničeni vremenski rok, odnosno do sistemskog rješenja regulisanog zakonom, a najduže tri godine. Prema njima dostupnim podacima o broju potencijalnih korisnika tog prava, izračunali su da bi za 2020. godinu za te namjene bila potrebna sredstva između 25 i 30 miliona maraka.\nVeterani RS su najavili da će na tu temu 4.decembra tačno u podne, u holu Narodne skupštine u Banjaluci održati konferenciju za medije. U uniformama ratnih veterana VRS na konferenciji će se medijima obratititi predstavnici skupštinskog rukovodstva i Upravnog odbora Veterana RS.\n- Na njoj ćemo saopštiti odgovore svih onih kojima smo Inicijativu takođe proslijedili, uključujući i Vladu RS. Zavisno od odgovora saopštićemo i daljne korake, koji će biti radikalni ukoliko institucije i ovaj put budu ignorisale vapaje slučajno preživjelih boraca-vetrana – kažu iz Veterana RS.\nPismo sa Inicijativom, osim, ponovo Vladi RS, Veterani RS uputili su srpskom članu predsjedništva BiH Miloradu Dodiku, predsjedniku RS Željki Cvijanović, predsjedniku NS RS Nedelju Čubriloviću, poslaničkim klubovima u NS RS i ministru rada i boračko-invalidske zaštite Dušku Milunoviću. Potpisnik pisma i Inicijative je predsjednik Upravnog odbora Veterana RS Duško Vukotić.\nTagovi: veterani inicijativa nezaposlenost naknada


SKIN ACCENTS : WSB\nLinija seruma u ampulama i peel off maski\nO Scin Accents\nO Scin Accentu\nSkin Accents su nemački proizvodi sa širokim asortimanom seruma pakovanih u ampulama i peel off maskama koje su pakovane u posebnim kesama.\nPo izuzetno povoljnim cenama postoji mogućnost korišćenja specijalnih, visoko efikasnih seruma i peel off maski uz izbor adekvatnog proizvoda prilagođenog konkretnoj problematici koja se tretira.\nBrend je specijalizovan za proizvodnju seruma i maski koje se dodaju klasičnim tretmanima drugih brendova. Serumi i maske unapređuju efikasnost tretmana do 50%. Odličan su dodatak:\nsvakom higijenskom tretmanu,\nsvakom biološkom tretmanu,\nPrilagođenost različitim problematikama, visoka efikasnost i povoljna cena čine Skin Accents preparate idealnim izborom za svaki tretman i svaki centar.\nO Scin Accent Serumima\nPostoji ukupno 10 seruma za skoro sve problematike kože – od hidratacije do intenzivnih lifting efekata. Izuzetno povoljna cena i nemačka tehnologija proizvodnje su proizvode učinili izuzetno atraktivnim za sve dermatološke i kozmetičke centre koji se bave negom kože lica. Serumi su odličan dodatak: svakom higijenskom tretmanu, biološkom tretmanu, aparativnoj tehnologiji mezoporacije.\nPreuzmite brošuru sa SCIN ACCNETS PEEL OFF SERUMIMA.\nO Scin Accent Peel off maskama\nPored seruma pakovanih u ampulama u ponudi Skin Accentsa postoji i 10 vrsta peel off maski. Dermatološka istraživanja u oblasti kozmetologije su došla do zaključaka da postoji potreba da se različitim problematika koje se tretiraju prilagodi i tip peel off maske kako bi efekti bili maksimalni. Na osnovu ovog zaključka tim stručnjaka je kreirao paletu maski različite strukture i sastava, prilagođene različitim problematikama.\nPored peel off maski u ponudi postoje i biocelulozna maska za regeneraciju i termo maska najvišeg ranga kvaliteta. Peel off maske su odličan dodatak: svakom higijenskom tretmanu, biološkom tretmanu, aparativnoj tehnologiji mezoporacije.\nPreuzmite brošuru sa SCIN ACCNETS PEEL OFF MASKAMA.\nZbog izuzetno atraktivnih cena i vrhunskih efekata skoro svi naši objekti koriste Scin ACCENT serume i Peel off maske.\nViše o Scin Accents\nSaznajte detaljnije informacije proizvodima i brendu Scin Accents


Sada se raščišćava i ravna teren, nasipa se zemljom, a potom će se taj prostor posuti tucanikom. Vrednost radova je 1.350.000 dinara, koji su obezbeđeni u budžetu Direkcije za izgradnju, a izvođač radova je DTD „Srednja Bačka“ koja posao treba da završi za 15 dana.\n„Proširenje pijačnog prostora i njegovo oplemenjivanje je u sklopu neke naše inicijative da se ravnomerno investira u sva naseljena mesta u opštini, a na ovaj način su sredstva od prodaje lokacija u industrijskoj zoni namenski iskorišćena. Ovo je prva faza radova, a druga faza bi bila ograđivanje platoa i postavljanje osvetljenja, koje očekujem da će biti urađeno na jesen“, rekao je Budislav Medurić, zamenik predsednika opštine Bečej.\nPlaža u Bačkom Gradištu\nŠto se tiče plaže u Bačkom Gradištu, predsednik Saveta Mesne zajednice Vladimir Jovanović je rekao da taj posao nije u potpunosti okončan. Tokom maja se planira nasipanje kamena i još jednog sloja peska na plažu. „Pored toga mi smo zasadili 28 belih brestova između stubova kojim je oivičen prostor plaže, a pokušaćemo da obezbedimo suncobrane i još neke sadržaje, da uredimo tu plažu onako kako smo zamislili“, rekao je Jovanović.\nPočela dežurstva u selu\nPrema rečima Vladimira Jovanovića, šest radnika angažovanih u okviru poljočuvarske službe firme „Link FTO“ na dežurstvima u selu radi poboljšanja bezbednosne situacije, od 19. aprila rade samostalno od 15 časova do 5 sati ujutro.\n„Radnici još nisu uniformisani ali očekujemo da će u narednih nekoliko dana dobiti i uniforme. Već su imali nekoliko intervencija, zaustavljene su i sprečene dve provale i bespravna seča drva u vinogradima, kao i lepljenje plakata tokom noći na za to nepredviđenim mestima. To su prvi efekti dežurstava“, objasnio je predsednik Saveta Mesne zajednice.\nViše iz ove kategorije « Javno preduzeće Toplana: U petogodišnjem planu je korišćenje geotermalne energije\tU zgradi Narodne biblioteke: Do sredine maja sanacija podruma »


OGLASIO SE I PARTIZAN Uroš Trifunović pozajmljen Megi\nUroš Trifunović, košarkaš Partizana, koji sa mladom reprezentacijom trenutno igra na Svetskom prvenstvu na Kritu, biće pozajmljen Mega Bemaksu do kraja naredne sezone.\nTrifunović ostaje igrač Partizana, ali on će do kraja naredne sezone biti pozajmljen ekipi koju sa klupe predvodi Dejan Milojević. Ovu informaciju je za „Blicsport” potvrdio Nikola Lončar, sportski direktor crno-belih.\nPodsetimo, do sada u redove Parnog valjka nije doveden nijedan igrač, a od Partizana se oprostio Aleks Renfro koji je otišao u Zenit, a ranije tokom sezone otišao je i Džok Lendejl.\nPROMENE U HUMSKOJ - Prvi odlazak iz Partizanove uprave\nDani odluke su pred KK Partizan... Posle sezone u kojoj su crno-beli ostali bez trofeja, ali i bez finala Superlige, došlo je do prve promene u Humskoj.\nSKUPŠTINA KK CRVENA ZVEZDA Poznat plan šampiona za sledeću sezonu\nSkupština Košarkaškog kluba Crvena zvezda ovog ponedeljka održala je prvu redovnu sednicu u 2017. godini.\nKao što je Blicsport prvi najavio prošle nedelje, dok su ga španski i domaći portali "selili" u Unikahu, Vanja Marinković karijeru nastavlja u drugom klubu.


76 organizacija zahteva smenu ministra za ljudska prava - Udruženja građana - Peščanik\nOrganizacije civilnog društva zahtevaju od ministra za ljudska i manjinska prava, Svetozara Čiplića, da bez odlaganja podnese ostavku na svoju funkciju. Ministar Čiplić dužan je da podnese ostavku zbog nedopustivog odnosa prema organizacijama civilnog društva, opstrukcije i nepoznavanja zakona za čiju primenu je nadležno ministarstvo na čijem je čelu, elementarnog nepoznavanja i nerazumevanja ljudskih prava, odnosno zbog nepreuzimanja odgovornosti za omalovažavajuće postupanje i opstrukciju rada državnog sekretara Marka Karadžića.\nNakon što je 213 nevladinih organizacija i nekoliko saveta nacionalnih manjina podržalo Gorana Miletića kao kandidata za Poverenika za zaštitu ravnopravnosti, ministar za ljudska i manjinska prava je svojim izjavama direktno opstruisao primenu Zakona o zabrani diskriminacije, stavljajući se otvoreno na stranu kandidata koji nema potrebne kvalifikacije i iskustvo u oblasti zaštite ljudskih prava i koji je učestvovao u pisanju propagandnih pamfleta tokom režima Slobodana Miloševića. Još više zabrinjava što je ministar Čiplić ovog čoveka postavio na mesto posebnog savetnika u svom ministarstvu.\nMinistar Čiplić ne poznaje ni Zakon čiju bi primenu trebalo da nadgleda, niti razume pojam diskriminacije. O tome svedoči njegova izjava da je osporavanje stručnosti i profesionalnih kvalifikacija Milutina Đuričića diskriminatorski čin. Podsećamo da je ministar Čiplić glasao za povlačenje Zakona o zabrani diskriminacije nakon pritiska iz redova verskih zajednica. Nedavne tvrdnje jednog dnevnog lista da je u razgovoru sa premijerom komentarisao „priče vezane za seksualno opredeljenje državnog sekretara Marka Karadžića“, ministar Čiplić nikada nije demantovao.\nMinistar Čiplić, takođe nije demantovao ni tvrdnje koje je državni sekretar Marko Karadžić, naveo u otvorenom pismu 2. marta 2010. godine a koje se odnose na psihičko zlostavljanje i ponižavanje sa ciljem ugrožavanja dostojanstva i integriteta kao i potpunu opstrukciju rada državnog službenika koji bespogovorno štiti i promoviše ljudska prava. Umesto demantija, ministar danima svojim izjavama svu odgovornost prebacuje na gospodina Karadžića ne udostojivši se da saopšti čak ni da li će njegova pomoćnica, koja je Karadžića vređala i psovala, snositi bilo kakvu odgovornost za svoje postupke.\nPodsećamo i da je gospodin Čiplić u nekoliko navrata iznosio neistine i pokušavao da obmane javnost – najpre izjavama da Goran Miletić ne ispunjava potrebne uslove za obavljenje funkcije Poverenika, zatim izjavama da je za Poverenika potrebno „desetogodišnje iskustvo u oblastima pravne zaštite“ kao i ocenama da je Goran Miletić izjednačavao Srpsku pravoslavnu crkvu sa neonacističkim organizacijama.\nMinistar za ljudska i manjinska prava ima obavezu da promoviše ljudska prava građana Srbije, da ukazuje na pojave koje nisu u skladu sa zakonom ili međunarodnim standardima iz oblasti ljudskih prava, da sarađuje sa nevladinim organizacijama za ljudska prava. Ministar Čiplić je u prethodnom periodu uspeo da uradi sve suprotno onome što bi trebalo da čini imajuči u vidu funkciju koju obavlja.\nOvakvo ponašanje i izjave ministra za ljudska i manjinska prava, Svetozara Čiplića, ne ostavljaju mesta sumnji da gospodin Čiplić nije dorastao funkciji koju obavlja te zahtevamo od njega da što hitnije podnese neopozivu ostavku na svoju funkciju. U slučaju da Čiplić odbije da se povuče, pozivamo Vladu Republike Srbije da predloži parlamentu razrešenje ministra Čiplića.\nZahtev za smenu Ministra za ljudska i manjinska prava Svetozara Čiplića podržavaju sledeće organizacije:\n1. Astra – akcija protiv trgovine ljudima\n2. Asocijacija duga, Šabac\n3. Asocijacija poslovnih žena – PAZ, Novi Sad\n4. Centar za unapređivanje pravnih studija – CUPS\n5. Centar za kulturnu dekontaminaciju\n6. Centar za integraciju mladih\n7. Centar za ljudska prava, Niš\n8. Centar za razvoj civilnih resursa Niš\n9. CHRIS: Građanski forum Novi Pazar\n10. CHRIS: Odbor za ljudska prava Negotin\n11. CHRIS: Odbor za ljudska prava Niš\n12. CHRIS: Odbor za ljudska prava Valjevo\n13. CHRIS: Vojvođanski centar za ljudska prava\n15. FENOMENA, Kraljevo\n16. FLORES, Sjenica\n17. Forum NVO Kraljevo\n18. Gayten – LGBT\n19. Glas razlike\n20. Građanski centar Kragujevac\n21. Građanska čitaonica Libergraf Uzice\n22. Helsinški odbor za ljudska prava u Srbiji\n23. Humanitarno udruženja “Romsko srce”\n24. IMPULS, Tutin\n25. Inicijativa mladih za ljudska prava\n26. Inicijativa Užice\n27. Inkluzivni pokret\n28. Inicijativa za integraciju Vranje\n29. Inicijativa za inkluziju “VelikiMali”\n30. Inicijativa za prava osoba sa mentalnim invaliditetom Srbije – MDRI\n33. Kulturni centar DamaD\n35. LGBT roditelji\n37. Liberalni centar\n38. Mirovna grupa Esperanca, Novi Sad\n39. NGO Fraktal\n40. NGO Atina\n41. Narodni parlament Leskovac\n42. Novinska agencija TimocPress\n43. Omladina JAZAS-a\n45. Palgo centar\n46. PAAD centar za sociokulturološke izuzetnosti\n47. Regionalni centar za manjine\n48. Rekonstrukcija ženski fond\n49. Resurs centar Beograd\n50. Resurs centar Stari grad\n51. Resurs centar Čukarica\n52. Resurs Centar, Niš\n53. Romski Ženski Centar ,,Rromnjako Ilo,, Zrenjanin\n54. Savez Vlaha Srbije\n55. Sandžacki odbor za zaštitu ljudskih prava i osnovnih sloboda\n56. Sandžački intelektualni krug\n57. Smart kolektiv\n58. SPY siguran puls mladih\n59. Svetionik, Loznica\n60. Unija studenata Novog Pazara\n61. UG Felicitas\n62. Urban In Novi Pazar\n63. UG Ravangrad Sombor\n64. Udruženje studenata sa hendikepom – USH\n65. Udruženje žena Peščanik, Kruševac\n66. Udruženje građana “Žene u akciji”\n67. Udruženje građana “Delfin”\n68. Udruženje Roma Novi Bečej\n69. Udruženje Roma ,,Danica,, Pančevo\n70. Udruženje žena i majki “ANNA” Novi Pazar\n71. Vojvođanski građanski centar\n72. Zrenjaninski Edukativni Centar\n73. Žene u Crnom\n74. Ženski Forum, Negotin\n75. Ženski prostor, Niš\n76. Ženska mreža Smederevo – volonterke SOS telefona\nOrganizacije civilnog društva, 08.03.2010.


Leonardo novi trener Intera!\nKao što se danima najavljivalo, uprava Intera imenovala je nekadašnjeg brazilskog reprezentativca Leonarda za novog trenera nakon što je ekipu napustio Rafa Benitez.\n"Novom treneru Leonardu želimo dobrodošlicu u klub čiji će tim preuzeti od 29. decembra. Uvereni smo da Leonardo ima i kvalitet i iskustvo za ovaj posao i da će njegov pobednički mentalitet biti od velike koristi klubu u borbi za što bolje rezultate" saopštio je Inter.\nLeonardo Nasimento de Araužo (41) kako glasi puno ime i prezime novog trenera Intera bio je proslavljeni član brazilske selekcije iz sredine devedesetih i velika zvezda Sao Paola, Pari Sen Žermena i Milana.\nZa ekipu Interovog gradskog rivala Leonardo je od 1997. do 2001. godine odigrao 102 utakmice, a rosoneri su mu omogućili i da na njihovoj klupi prošle godine započne trenersku karijeru.\nLeonardo je Milan vodio od maja do aprila, a San Siro je napustio posle loših odnosa sa Silviom Berluskonijem.\nLeonardov prvi zadatak biće da trgne ekipu pre svega u Seriji A gde aktuelni šampion trenutno zauzima sedmo mesto, a Brazilac će na klupi debitovati 6. januara na meču protiv Napolija.\nLeonardov prethodnik Rafa Benitez u nasleđe je ostavio zvaničnog prvaka sveta i učesnika 1/8 finala Lige šampiona, ali ni to nije bilo dovoljno da on ostane na klupi jer se uz seriju loših rezultata u ligi zakačio i sa vlasnikom kluba Masimom Moratijem.


utorak, 01 jul 2014 15:51\nutorak, 01 jul 2014 15:49\nU sklopu projekta Mladi za zelenu Crnu Goru, koji Forum MNE sprovodi uz finansijsku podršku Fondacije braće Rokfeler, za jul je planirana povratnička građanska akcija u park šumi Zlatica, u Podgorici.\nNaime, ovo je bila prva građanska akcija sadnje koja je realizovana u sklopu projekta i tada je, uz podršku velikog broja biznisa, organizacija, institucija i građana, zasađano 80 sadnica kako bi se promovisala društvena i građanska odgovornost. Nakon 2 godine, Forum MNE će realizovati povratničku akciju, u saradnji s d.o.o. Zelenilo iz Podgorice, prilikom koje će se ustanoviti koji broj sadnica je uspio, a koliko ih treba zamijeniti, ali će, istovremeno, toga dana građani i volonteri imati priliku da očiste lokaciju, da je oplemene novim mobilijarom – klupama i kantama za smeće – i da na taj način promovišu aktivizam i brigu za okolinu.\nToga dana zasađeno je 75 sadnica, a akciju je otvorila gradonačelnica Kotora, gđa Marija Maja Ćatović, koja se zahvalila organizatorima, kao i velikom broju donatora koji su prepoznali važnost ovog događaja i izrazila veliko zadovoljstvo što se akciji priključio veliki broj mladih ljudi. Takođe, prisutnima se obratio i direktor JKP, gdin Zoran Mrdak, koji je istakao da će i ubuduće dati potrebnu logističku podršku da grad bude onakav kakav i treba da bude. Na kraju, prisutne je pozdravila direktorka Foruma MNE, gđa Elvira Hadžibegović Bubanja,


Češka se protivi realizaciji „Severnog toka 2“ - 17.12.2015, Sputnik Srbija\nČeška se protivi realizaciji „Severnog toka 2“\nČeška će se na samitu Evropske unije založiti protiv realizacije gasnog projekta Severni tok 2, izjavio je češki premijer Bohuslav Sobotka. 17.12.2015, Sputnik Srbija\nvesti, ekonomija, ukrajina, poljska, mađarska, češka, slovačka, bohuslav sobotka, savet evrope, višegradska grupa\n22:57 17.12.2015 (Osveženo: 11:57 27.12.2015)\nČeška će se na samitu Evropske unije založiti protiv realizacije gasnog projekta Severni tok 2, izjavio je češki premijer Bohuslav Sobotka.\n„Češka ne podržava projekat ’Severni tok 2‘, i ja ću to saopštiti na zasedanju Saveta Evrope“, rekao je Sobotka.\n„Severni tok 2” — vlasti odlučuju, narod se smrzava\n10 Decembar 2015, 08:01\nPrema rečima češkog premijera, o ovom projektu je bilo reči na poslednjem samitu zemalja Višegradske četvorke (Češka, Poljska, Slovačka i Mađarska), koje su zauzele jednoglasan negativan stav o „Severnom toku 2“.\n„Ovaj projekat podrazumeva diversifikaciju trasa, ali ne podrazumeva diversifikaciju izvora. On umanjuje strateški značaj Centralne Evrope, kroz koju sada prolazi znatan deo isporuka gasa“, rekao je Sobotka.\nČeški premijer smatra da bi realizacija „Severnog toka 2“ još više „uzdrmala ekonomsku stabilnost Ukrajine, koja ni sada nije sposobna da ispunjava svoje finansijske obaveze.\n„U takvoj situaciji Evropa ne može da podržava projekte koji samo pogoršavaju situaciju u Ukrajini“, naglasio je Sobotka.


Zbog najavljene oluje, „Beer Fest“ počinje 15. avgusta\nBEOGRAD – Beogradski „Beer fest“ neće početi sutra, kako je prvobitno najavljeno, već u četvrtak 15. avgusta, rekao je za Tanjug gradski sekretar za poslove odbrane, vanrednih situacija, komunikacije i koordinaciju odnosa sa građanima Darko Glavaš, navodeći da je razlog za to najavljeno loše vreme.\n„Program od srede se prebacuje za ponedeljak, 19. avgust, zbog toga što je za sutra najavljena oluja. Nećemo da razmišljamo da li se nekome nešto može desiti“, rekao je Glavaš.\nU međuvremenu, organizatori Belgrade Beer Festa potvrdili su da se otvaranje pomera za četvrtak, a da festival traje i u ponedeljak, 19. avgusta, i naveli da je odluka doneta uz konsultaciju sa svim stručnim službama koje učestvuju u bezbednosnim procenama.\n„Iako nismo srećni zbog novonastale situacije morali smo da preduzmemo sve mere, jer nam je bezbednost posetilaca festivala najvažnija. U toku su dogovori sa muzičkim grupama o određivanju novih termina nastupa o čemu ćemo javnost obavestiti u najkraćem mogućem roku“, rečeno je u Beogradskoj kulturnoj mreži.


10 najboljih hotela u Basilicata u 2019: TripAdvisor\nTurizam u Basilicata\nHoteli u Basilicata\nNoćenja s doručkom u Basilicata\nRestorani u Basilicata\nAktivnosti u Basilicata\nSvi hoteli u Basilicata\nPovoljne ponude za hotele u Basilicata\nRomantični hoteli u Basilicata\nHoteli za poslovna putovanja u Basilicata\nHoteli na plaži – Basilicata\nPorodični hoteli u Basilicata\nLuksuzni hoteli u Basilicata\nSpa odmarališta – Basilicata\nBasilicata – Hoteli sa ocenom od 5 zvezdice(a)\nBasilicata – Hoteli sa ocenom od 4 zvezdice(a)\nBasilicata – Hoteli sa ocenom od 3 zvezdice(a)\nHoteli sa bazenima u Basilicata\nHoteli sa besplatnim parkingom (Basilicata)\nHoteli pogodni za boravak sa kućnim ljubimcima u Basilicata\nHoteli u blizini: Statua del Cristo Redentore di Maratea\nHoteli u blizini: Museo Archeologico Nazionale di Metaponto\nHoteli u blizini: Grassano Station\nFid o putovanjima: Basilicata\nNajbolji hoteli - Basilicata, Italija\nHoteli - Basilicata\n1.044 objekta u Basilicata\nObaveštenje o cenama: Basilicata – cene hotela miruju. Sada je sjajan trenutak da rezervišete!\nBr. 121 u pogledu odnosa cena/kvalitet od 1.044 smeštajna objekta – Basilicata\nCena koju ste pronašli je za 39% niža od prosečne cene ovog hotela od 178 US$ za noćenje.\nBr. 122 u pogledu odnosa cena/kvalitet od 1.044 smeštajna objekta – Basilicata\nBr. 123 u pogledu odnosa cena/kvalitet od 1.044 smeštajna objekta – Basilicata\nBr. 124 u pogledu odnosa cena/kvalitet od 1.044 smeštajna objekta – Basilicata\nBr. 125 u pogledu odnosa cena/kvalitet od 1.044 smeštajna objekta – Basilicata\nBr. 126 u pogledu odnosa cena/kvalitet od 1.044 smeštajna objekta – Basilicata\nBr. 127 u pogledu odnosa cena/kvalitet od 1.044 smeštajna objekta – Basilicata\nBr. 128 u pogledu odnosa cena/kvalitet od 1.044 smeštajna objekta – Basilicata\nBr. 129 u pogledu odnosa cena/kvalitet od 1.044 smeštajna objekta – Basilicata\nBr. 130 u pogledu odnosa cena/kvalitet od 1.044 smeštajna objekta – Basilicata\nBr. 131 u pogledu odnosa cena/kvalitet od 1.044 smeštajna objekta – Basilicata\nBr. 132 u pogledu odnosa cena/kvalitet od 1.044 smeštajna objekta – Basilicata\nBr. 133 u pogledu odnosa cena/kvalitet od 1.044 smeštajna objekta – Basilicata\nBr. 134 u pogledu odnosa cena/kvalitet od 1.044 smeštajna objekta – Basilicata\nBr. 135 u pogledu odnosa cena/kvalitet od 1.044 smeštajna objekta – Basilicata\nBr. 136 u pogledu odnosa cena/kvalitet od 1.044 smeštajna objekta – Basilicata\nBr. 137 u pogledu odnosa cena/kvalitet od 1.044 smeštajna objekta – Basilicata\nBr. 138 u pogledu odnosa cena/kvalitet od 1.044 smeštajna objekta – Basilicata\nBr. 139 u pogledu odnosa cena/kvalitet od 1.044 smeštajna objekta – Basilicata\nBr. 140 u pogledu odnosa cena/kvalitet od 1.044 smeštajna objekta – Basilicata\nBr. 141 u pogledu odnosa cena/kvalitet od 1.044 smeštajna objekta – Basilicata\nBr. 142 u pogledu odnosa cena/kvalitet od 1.044 smeštajna objekta – Basilicata


Dobra knjiga - Empirijska istraživanja - Filozofija, misli -\nCena : 1.309,00 RSD\nKnjiga sažeto prikazuje i povezuje metodološke i statističke osnove empirijskih istraživanja! Ove osnove prikazane su u širem kontekstu da bi čitalac što bolje razumeo logiku istraživačkih koraka. U desetom, završnom, poglavlju dati su primeri istraživanja koji mogu biti predmet master rada i doktorske disertacije (pod uslovom da kontekst istraživanja podržava relevantnost formulisanih pitanja). Uz ovu knjigu idu i besplatni elektronski resursi (dostupni na internetu), koji sadrže tabele sa analiziranim podacima, kao i više tabela za realizaciju specifičnijih statističkih analiza. Knjiga je namenjena istraživačima u oblasti obrazovanja, psihologije, medicine i biofarminga, kao i studentima matematike (u domenu logike statističkog zaključivanja i korišćenja statističkog softvera).\nAutor: Ðorđe Kadijević\nKnjiga filozofskih putovanja.


KONFERENCIJA DRżAVNOG VEćA TUżILACA: 2. JUNA 2015. GODINE\nKonferencija Državnog veća tužilaca: 2. juna 2015. godine\nUdruženje javnih tužilaca i zamenika javnih tužilaca Srbije i Udruženje sudijskih i tužilačkih pomoćnika Srbije, nakon usvajanja Pravilnika o kriterijumima i merilima za ocenu stručnosti, osposobljenosti i dostojnosti kandidata u postupku predlaganja i izbora nosilaca javnotužilačke funkcije od strane Državnog veća tužilaca (DVT) i oglašavanja konkursa za izbor javnih tužilaca i zamenika javnih tužilaca, organizuju konferenciju pod nazivom:\nLegitimitet DVT - gde se izgubilo poverenje građana u tužilaštvo?\nKonferencija će se održati 2.juna 2015. godine, u 13,00 časova, u prostorijama pres centra Udruženja novinara Srbije, ulica Knez Mihailova br 6/III.\n- dr Goran Ilić - predsednik Udruženja tužilaca i zamenika javnih tužilaca Srbije,\n- Lazar Lazović - predsednik Udruženja sudijskih i tužilačkih pomoćnika Srbije,\n- Rodoljub Šabić - Poverenik za informacije od javnog značaja,\n- Milan Škulić - profesor Pravnog fakulteta Univerziteta u Beogradu,\n- Dragoljub Đorđević - predsednik Advokatske komore Srbije,\n- Radovan Lazić - predsednik UO Udruženja tužilaca,\n- Nenad Stefanović - zamenik javnog tužioca i član radne grupe DVT.\nPravilnik o kriterijumima i merilima za ocenu stručnosti, osposobljenosti i dostojnosti kandidata u postupku predlaganja i izbora nosilaca javnotužilačke funkcije Državnog veća tužilaca - novine u postupku izbora i posledice po javnotužilačku organizaciju i građane Republike Srbije.\nDiskreciona ovlašćenja DVT u postupku izbora - koruptivne tačke u izboru nosilaca javnotužilačkih funkcija i prevaga subjektivnih nad objektivnim merilima za izbor, u svetlu višegodišenjeg izbora nosilaca javnotužilačkih funkcija od strane DVT u nedostatku zakonom propisanog pravilnika.\nIzbor Republičkog javnog tužioca, Tužioca za organizovani kriminal, Tužioca za ratne zločine i 91 javnog tužioca na osnovu Pravilnika - analiza, posledice, uticaj Pravilnika na dalje unapređenje rada tužilaštva u borbi protiv sistemske korupcije i organizovanog kriminala.\nLegitimitet DVT - učešće u postupku revizije reizbora, zaštita članova tužilačke organizacije tokom mandata, zaštita ustavnih nadležnosti DVT-a nakon donošenja Zakona o Pravosudnoj akademiji, razlozi iz kojih se Pravilnik donosi u poslednjoj godini mandata DVT.\nOdredbe Pravilnika koje sadrže povrede ljudskih prava i osnovnih sloboda - da li odredbe Pravilnika diskriminišu građane Srbije, pod kojim uslovima pojedine grupe kandidata mogu da konkurišu za izbor, podnošenje inicijative Ustavnom sudu Srbije za ocenu ustavnosti i zakonistosti Pravilnika.\nTransparentnost postupka za izbor nosilaca javnotužilačke funkcije - nedostaci, opasnosti, standardi, da li se izgubilo poverenje građanja u tužilaštvo, da li se izgubilo poverenje nosilaca javnotužilačke funkcije u DVT, u kojoj meri su prihavćeni standardi EU u pogledu dostupnosti informacija u vezi postupka izbora javnih tužilaca.\nPravilnik i pristupna poglavlja - standardi EU, preporuke i komentari EK koji nisu usvojeni u Pravilniku, mišljenja međunarodnih organizacija.\nIzvor: Udruženje sudijskih i tužilačkih pomoćnika Srbije, 28.05.2015.


Preporuka: 1767 / Link / Replika: 18 / Molimo vas da se ulogujete ili registrujete da biste mogli da šaljete komentare.\nPreporuka: 1581 / Link / Replika: 41 / Molimo vas da se ulogujete ili registrujete da biste mogli da šaljete komentare.\nPreporuka: 465 / Link / Replika: 14 / Molimo vas da se ulogujete ili registrujete da biste mogli da šaljete komentare.\nPreporuka: 930 / Link / Replika: 4 / Molimo vas da se ulogujete ili registrujete da biste mogli da šaljete komentare.\nPreporuka: 1023 / Link / Replika: 8 / Molimo vas da se ulogujete ili registrujete da biste mogli da šaljete komentare.


Vrućine u Evropi: U Parizu izmereno 42,6 stepeni\nIzvor: Danas, 25.Jul.2019, 19:11\nDanny Lawson/PA Wire Veliki deo zapadne Evrope ponovo se našao na udaru toplotnog talasa, a u Parizu je zabeležena rekordna temperatura od 42,6 stepeni Celzijusa. U Nemačkoj je, drugi dan zaredom, postavljen novi nacionalni rekord sa temperatorom od 41,5 stepeni. U Londonu će temperatura dostići 39 stepeni – što je najviša temperatura izmerena u istoriji. […] Članak Vrućine u Evropi: U Parizu izmereno 42,6 stepeni se pojavljuje prvo na Dnevni list Danas.\nDanas: Kako se penzionisati u tridesetim godinama?\nOboreni temperaturni rekordi širom Evrope, očekuje se još toplije vreme\nIzvor: Večernje novosti, 25.Jul.2019\nDanas je postavljen novi temperaturni rekord od 41,5 stepeni Celzijusovih, a očekuje se da će biti čak i viša kasnije popodne U Nemačkoj, Belgiji i Britaniji danas su postavljeni novi temperaturni rekordi u okviru novog toplotnog talasa koji je zahvatio veliki deo zapadne Evrope.Nemačka...


Humanitarne organizacije traže zabranu kasetnih bombi od velikih sila\nAktivisti brojnih humanitarnih organizacija pozvali su velike sile da se pridruže globalnoj zabrani upotrebe kasetnih bombi koja stupa na snagu 1. avgusta.\n"Kasetne bombe su relikt hladnog rata. To je legalno oružje, ali bi moralo biti eliminirano", izjavio je u četvrtak Peter Herbi, stručnjak za oružje Međunarodnog odbora Crvenog krsta (ICRC), na konferenciji za medije u Ženevi, prenijela je agencija Rojters.\nU svijetu raste podrška Međunarodnoj konvenciji o zabrani upotrebe kasetnih bombi usvojenoj maja 2008. godine, koju je ratifikovalo 37 država, među njima i Velika Britanija, Francuska, Njemačka i Japan, koje imaju "značajne" zalihe.\nAli Sjedinjene Američke Države, koje su ujedno i najveći proizvođač tog oružja na svijetu s najvećim zalihama od oko 800 miliona komada, izbjegavaju ratificikovati dokument mada iz Vašingtona navode da će to oružje zabraniti od 2018. godine.\nKina i Rusija su takođe "uzdržane" i ne uklanjaju svoje zalihe kasetnih bombi.\n"Pozivamo države koje do sada nijesu potpisale konvenciju da bez odgađanja potpišu i priključe se ostalim zemljama", apelovao je Tomas Naš koordinator Koalicije protiv kasetnog oružja u koju se uključilo 350 različitih humanitarnih organizacija.


NDS: DS sprovodi revanšizam DS: To mesto pripada nama | Autonomija\nNDS: DS sprovodi revanšizam DS: To mesto pripada nama\nVlatko Ratković, nekadašnji član DS a sadašnji NDS-ovac, dobio otkaz u Vladi Vojvodine\nNova demokratska stranka (NDS) optužila je danas Demokratsku stranku (DS) i predsednika Vlade Vojvodine Bojana Pajtića da su odgovorni za uručivanje otkaza jednom članu NDS-a, koji je nekada bio član DS-a.\n„Vlatko Ratković, član NDS-a i kandidat na listi koalicije okupljene oko Borisa Tadića na proteklim parlamentarnim izborima, razrešen je sa dužnosti pomoćnika pokrajinskog sekretara za energetiku i mineralne sirovine“, naveo je NDS u saopštenju.\nTa stranka je dodala da je Ratković razrešen dužnosti bez ikakve prethodne najave i obrazloženja. „Odluka Vlade Vojvodine ne može se posmatrati drugačije nego kao\nizraz pukog revanšizma zbog Ratkovićevog angažmana u NDS, i kao kažnjavanje političkih neistomišljenika“, piše u saopštenju.\nNavodi se da je Ratković dužnost pomoćnika pokrajinskog sekretara sa koje je razrešen obavljao od 6. februara 2013. godine i da nikada nije bilo nikakvih primedbi na način na koji je obavljao svoj posao, već je od pretpostavljenih dobijao samo pohvale za svoju stručnost, odgovornost i profesionalizam.\nVasin: Otkaz nije revanšizam, to mesto pripada DS-u\nPredsednik Pokrajinskog odbora Demokratske stranke (DS) i vojvođanski sekretar za privredu Miroslav Vasin izjavio je danas da je član Nove demokratske stranke (NDS) Vlatko Ratković razrešen dužnosti pomoćnika pokrajinskog sekretara za eneregetiku, jer to mesto po koalicionom dogovoru pripada DS-u.\n„Ne radi se ni o kakvom animozitetu i revanšizmu, već se radi prosto o tome da to mestu pripada DS-u i samim tim mi ne možemo na njemu držati člana neke druge stranke“, rekao je Vasin. Dodao je da je Ratković razrešen dužnosti, jer DS na tom važnom mestu želi da ima osobu koja će moći da sprovodi projekte i ciljeve koje je stranka zacrtala.


Grci najviše kasne s plaćanjem računa, odmah iza - Srbi | Kamatica\nPočetna > vest > Grci najviše kasne s plaćanjem računa, odmah iza - Srbi\nGrci najviše kasne s plaćanjem računa, odmah iza - Srbi\nTekst objavljen: 12.05.2017 14:24\nSvaki treći račun u Srbiji se ne plaća na vreme, pokazuje istraživanje "Evropske navike plaćanja" kompanije EOS koja se u Srbiji bavi naplatom potraživanja.\nOsim toga, prosečni rok plaćanja obaveza u Srbiji, i za građane i za pravna lica je 46 dana, što je među najdužim rokovima, odmah iza grčkih 51 dan. Recimo prosečan rok plaćanja u Istočnoj Evropi je 36 dana, a u Zapadnoj Evropi 32 dana.Prema rečima, Ivana Nikolića, direktora Centra za istraživanje i razvoj Ekonomskog instituta, nelikvidnost je već decenijama jedan od najvećih problema srpske privrede.\n"Nelikvidnost je strukturni fenomen, a teško je utvrditi da li je ona uzrok ili posledica potraživanja koja se ne plaćaju. Mi imamo dobre zakonske propise koji se često selektivno primenjuju ili uopšte ne primenjuju", ističe Nikolić.U anketi u kojoj su učestvovali menadžeri iz 200 preduzeća njih 61 odsto je istaklo da je najvažniji razlog neplaćanja nelikvidnost i u 35 odsto slučajeva izostanak naplate kod vlastitih kupaca. Takođe, dok kod nas se u 13 odsto slučajeva navodi namerno neplaćanje, a u Istočnoj Evropi nema takvih odgovora.Kada se radi o građanima, u Srbiji je glavno objašnjenje za neplaćanje obaveza "trenutni problemi u likvidnosti", dok je u Istočnoj Evropi nezaposlenost, a na drugom mestu prezaduženost.\nKada se radi o rokovima plaćanja, fizička lica u Srbiji plaćaju obaveze u roku od 30 dana što je i prosek Istočne Evrope. S druge strane, privreda plaća za 46 dana u proseku u odnosu na istočnoevropskih 42 dana. Ni duži rokovi ne pomažu, pa smo na dnu tabele po procentu izmirivanja svojih računa na vreme, što čini svega 67 odsto ljudi, a posebno loša navika plaćanja je u sektoru trgovine. U Srbiji, kao i u Evropi potpuno nenaplativa potraživanja iznose četiri odsto ukupnih potraživanja.Ono u čemu smo najgori u Evropi je kašnjenje nakon isteka roka za plaćanje. Kod nas to kašnjenje iznosi 50 dana, a u Istočnoj Evropi 21 dan. Takođe prednjačimo i po procentu nenaplativih i zakasnelih potraživanja koji kod nas iznosi 31 odsto, a u Istočnoj Evropi 26 odsto.\nPrema rečima Jelene Jović Milentijević, direktorke EOS-a, u Srbiji i u Evropi se beleži pogoršanje u dužini rokova plaćanja i urednosti kompanija."Procenat pravovremeno izmirenih računa blago opada, a prodavci daju sve duže rokove plaćanja. Međutim, to nije doprinelo ažurnijem plaćanju već obrnuto", ističe ona.\nTakođe, ono što razlikuje Srbiju i ostatak Evrope je i to što se u inostranstvu mnogo više koriste usluge spoljnih eksperata u upravljanju potraživanjima."U Zapadnoj Evropi 44 odsto kompanija koje rade sa stanovništvom i 48 odsto koje rade sa pravnim licima koriste spoljne konsultante za naplatu potraživanja.\nU Srbiji je to osam i 19 odsto. Preduzeća se potraživanjima u Srbiji bave ili interno ili u velikom broju slučajeva se uopšte ne bave", napominje ona dodajući da je to pre svega zbog nepoverenja koje firme imaju prema spoljnim saradnicima i uverenja da je ta usluga skupa."Zakon o zaštiti potrošača zabranjuje preduzećima od opšteg ekonomskog značaja da predaju naplatu potraživanja spoljnim saradnicima osim ako dužnici ne daju saglasnost, što je u praksi nemoguće. Po ovome smo fenomen", ocenjuje Milentijevićeva, dodajući da je veliki problem i sudska praksa - glavni razlog zašto imamo problem sa nelikvidnošću.\nNajčešće posledice loših navika plaćanja su smanjenje investicija i teškoće u likvidnosti. Preduzeća iz Istočne Evrope su recimo kao glavnu posledicu zakašnjenja u plaćanjima naveli zastoj u dobiti i više troškove kamata.\nPreduzeća ni u Srbiji ni u Evropi ne veruju da će se u naredne dve godine situacija popraviti. U Srbiji tako misli 49 odsto firmi koje rade sa stanovništvom i 58 odsto onih koji rade sa preduzećima. U Istočnoj Evropi polovina preduzeća ne očekuje bilo kakve promene kod naplaćivanja potraživanja.\nŠta sve plaćamo na računu za struju?\nfirme grci domaće firme građani Srbije plaćanje računa


Tanjug 26. januara 2020. 08:23\nVAŠINGTON – SAD nečhe ukinuti sankcije Iranu kako bi se pregovori nastavili, istakao je američki predsednik Donald Tramp, kao odgovor na izjavu iranskog šefa diplomatije Mohameda Džavada Zarifa da je Teheran spreman na razgovore o nuklearnom sporazumu ako se ispuni taj uslov.\n„Iranski ministar spoljnih poslova kaže da Iran želi da pregovara sa SAD, ali da želi da sankcije budu ukinute. Ne, hvala“, napisao je Tramp na Tviteru, prvo na engleskom, a kasnije i na farsiju.\nZarif je odgovorio tako što je u svom tvitu objavio izvod iz svog intervjua nemačkom Špiglu u kojem je rekao da je Iran i dalje otvoren za pregovore sa SAD, ako sankicje budu ukinute, prenosi Rojters.\n„Donaldu Trampu je bolje da zasniva komentare i odluke iz oblasti spoljne politike na činjenicama, nego na naslovima na Foks njuzu ili svojim prevodiocima na farsi“, napisao je Zarif.\nTenzije između Vašingtona i Teherana porasle su pošto je Tramp jednostrano povukao SAD iz nuklearnog sporazuma Irana s velikim silama krajem 2018. godine i uveo sankcije Iranu.\nTenzije su dostigle vrhunac nakon što je u američkom vazdušnom napadu dronom ubijen iranski general Kasem Sulejmani, što je izazvalo raketni napad Irana na vojnu bazu u Iraku u kojoj su stacionirani američki vojnici.\nPosle kratke blokade, Hitrou normalno funkcioniše\nProfesorka reagovala na provokacije učenika pa dobila…


Penzionisani general Đukić uhapšen po poternici Hrvatske - 19.07.2015, Sputnik Srbija\nNa aerodromu Tivat uhapšen je srpski general u penziji Borislav Đukić (67) po hrvatskoj poternici za navodni ratni zločin nad civilima tokom rata u Hrvatskoj i... 19.07.2015, Sputnik Srbija\nvesti, srbija, borislav đukić\n18:57 19.07.2015 (Osveženo: 16:19 05.10.2015)\nĐukić, koji je državljanin Srbije, uhapšen je u subotu uveče prilikom povratka za Beograd, a na istoj hrvatskoj optužnici sa njim nalazi se i general Ratko Mladić, tadašnji komandant 9. Kninskog korpusa JNA, javila je Radio-televizija Crne Gore.\nUprava policije Crne Gore je saopštila da je za Đukićem raspisana međunarodna poternice NCB Interpol Zagreb radi obezbeđivanja njegovog prisustva u krivičnom postupku zbog krivičnog dela zločin protiv čovečnosti iz čl.120 (1) Krivičnog zakona Hrvatske, počinjenog u periodu od avgusta 1991. do kraja 1993. na teritoriji Hrvatske.\nKako prenosi RTCG, iz crnogorske policije je rečeno da je Đukić danas priveden sudiji za istragu Višeg suda u Podgorici, koji mu je nakon saslušanja odredio ekstradicioni pritvor.\nĐukić je bio zamenik komandanta Glavnog štaba Vojske Srpske Krajine, kao i svedok odbrane u procesu protiv bivšeg predsednika SRJ i Srbije Slobodana Miloševića i Republike Srpske Krajine Milana Martića.\nPrema dokumentaciji „Veritasa“, Đukić je kao komandant 221. motorizovane brigade 9. Kninskog korpusa JNA, tada u činu pukovnika, optužen za rušenje brane na Peruči.\nTom optužnicom su obuhvaćeni još i generali Ratko Mladić, tadašnji komandant 9. Kninskog korpusa JNA, general Mile Novaković, tadašnji komandant Vojske Srpske Krajine i major Milan Korica, tadašnji komandant svih pograničnih jedinica Milicije Republike Srpske Krajine.


Samit EU u senci navoda o američkom špijuniranju\nU Briselu danas počinje dvodnevni samit Evropske unije, na kojem bi glavne teme trebalo da budu ekonomski oporavak Evrope i problem imigracije, ali se većina analitičara slaže da novi navodi o američkom špijuniranju ozbiljno prete da zasene te teme.\nSamit počinje dan nakon što je nemačka kancelarka Angela Merkel pozvala predsednika SAD Baraka Obamu kako bi razgovarala o otkriću da su američke obaveštajne službe prisluškivale njen mobilni telefon, preneo je britanski Bi-Bi-Si.\nFrancuski predsednik Fransoa Oland radi na tome da tema američkog prisluškivanja bude stavljena na dnevni red samita, nakon što je pre tri dana francuski list "Mond" objavio da je američka Nacionalna agencija za bezbednost tajno prisluškivala i snimila više od 70 miliona telefonskih poziva francuskih građana.\nMerkelova je juče izjavila kako želi da američki zvaničnici razjasne u kojoj meri su njihove tajne službe sprovodile nadzor u Nemačkoj. Obama je nemačkoj kancelarki sinoć u razgovoru rekao da SAD ne prisluškuju njene razgovore i da to neće raditi ni u budućnosti. To, međutim, ostavlja otvorenom mogućnost da su njeni pozivi možda bili prisluškivani u prošlosti, navodi Bi-Bi-Si.\nNa samitu EU će velika pažnja takođe biti posvećena podsticaju razvoja digitalne ekonomije, koja se smatra od ključne važnosti za privredni rast.


LSV: Država da se konačno obračuna sa fašistima | Autonomija\n"Mladima se indirektno sugeriše da je takvo ponašanje poželjno"\nLiga socijaldemokrata Vojvodine (LSV) ocenila je danas, povodom Svetskog dana borbe protiv fašizma i antisemitizma koji se obeležava sutra, da nije jasno da li je aktuelna vlast dovoljno odlučna u nameri da se suprotstavi ekstremnim pojavama i na primeru pokaže mladima da fašizmu, antisemitizmu i svakoj vrsti netrpeljivosti nema mesta u Srbiji.\n“Treba li još veći broj mladih u ovoj zemlji da postanu članovi neonacističkih, hulganskih ili kriminalnih ‘navijačkih’ grupa da bi institucije sistema počele da rade svoj posao”, upitao je LSV u saopštenju za javnost, koje je potpisao predsednik Političkog saveta te stranke Dušan Jakovljev.\nNavodi se da je nedavno Više javno tužilaštvo u Novom Sadu odustalo od optužnice za nasilničko ponašanje protiv sedmorice neonacista koji su napali antifašističku kolonu u Novom Sadu 7. oktobra 2007. i dodaje da pravosudni organi nisu ponudili odgovor na pitanje zašto proces protiv neonacista traje više od šest godina.\nLSV je podsetio i da je prošlo više od godinu dana od paljenja pekara po Vojvodini samo zato što su njihovi vlasnici albanske nacionalnosti i dodao da se još uvek ne zna ništa o početku suđenja ili kaznama za vinovnike koje je policija ubrzo identifikovala i privela.\n“Za nekoliko dana će biti tri godine od kako Ustavni sud nije zabranio SNP Naši, organizaciju koja je pre i posle toga pravila crne spiskove nepodobnih građana. Tri i po godine je prošlo od kako je zabranjen rad ‘Obraza’, ali ih to ne sprečava da organizuju skupove i rade kao da se ništa nije dogodilo, a o preblagim kaznama za najrazličitije ‘navijačke’ grupe do sada smo govorili veliki broj puta”, piše u saopštenju.\nOcenjuje se da je tužilaštvo oslobađanjem neonacista i ublažavanjem optužnice protiv njih praktično učinilo kamenovanje i povređivanje protivnika neonacizma nekažnjivim i dodaje da se preblagim odnosom u svim navedenim slučajevima, poručuje da fašizam i nasilje ovde nemaju adekvatan odgovor pravne države.\n“Dodamo li tome prekrajanje i falsifikovanje istorije kroz procese rehabilitacija kvislinga i fašista sve do Milana Nedića, najavu srdačnog dočeka posmrtnih ostataka Dragutina Dimitrijevića Apisa, organizatora više političkih ubistava, mladima se indirektno sugeriše da je takvo ponašanje poželjno”, ocenjuje se u saopštenju.